text:
ICYO BIBILIYA IBIVUGAHO
Ubwami bw’Imana
Ese Ubwami bw’Imana buba mu mutima?
“Nturi kure y’ubwami bw’Imana.”—Mariko 12:34.
ICYO ABANTU BABIVUGAHO
. Abantu benshi bizera ko Ubwami bw’Imana “buba mu mutima no mu buzima bw’umuntu,” nk’uko rimwe mu madini akomeye yiyita aya gikristo ribyigisha.
ICYO BIBILIYA IBIVUGAHO
. Ubwami ni ubutegetsi nk’ubundi bwose, si imvugo y’ikigereranyo ishaka kumvikanisha umuntu ugandukira Imana mu mutima we. Ubwami bw’Imana buzategeka isi yose.—Zaburi 72:8; Daniyeli 7:14.
Ariko se, twavuga iki ku magambo Yesu yavuze agira ati ‘ubwami bw’Imana buri muri mwe’ (Luka 17:21, Bibiliya Ijambo ry’Imana)? Yesu ntiyashakaga kuvuga ko Ubwami buri mu mitima y’abari bamuteze amatwi. Kubera iki? Ni ukubera ko abo yabwiraga icyo gihe bari Abafarisayo. Yesu yavuze ko batari kwemererwa kwinjira mu Bwami bitewe n’uko Imana itemeraga ukuntu bayisengaga babigiranye uburyarya (Matayo 23:13). Icyakora, yashoboraga kuvuga ati “ubwami bw’Imana buri muri mwe,” cyangwa nk’uko Bibiliya y’Ubuhinduzi bw’Isi Nshya ibivuga, akavuga ati “buri hagati muri mwe.” Kubera iki? Ni uko we ubwe, ari na we wari kuzaba Umwami w’ubwo Bwami, yari kumwe na bo icyo gihe.—Luka 17:21.
Ubwami bw’Imana ni iki?
“Ubwami bwawe nibuze. Ibyo ushaka bikorwe mu isi nk’uko bikorwa mu ijuru.”—Matayo 6:10.
ICYO BIBILIYA IBIVUGAHO
. Ubwo Bwami ni ubutegetsi bw’Imana, umwami wabwo akaba ari Yesu Kristo (Matayo 28:18; 1 Timoteyo 6:14, 15). Bugamije gusohoza ibyo Imana ishaka mu ijuru no ku isi (Matayo 6:10). Ku bw’ibyo Imana izakemura ibibazo by’abantu binyuze ku Bwami bwayo. Ubwo Bwami buzakora ibyo ubutegetsi bw’abantu budashobora kugeraho.
Igihe Ubwami bw’Imana buzaba butegeka, abantu bazagira amahoro, umutekano n’uburumbuke muri paradizo ku isi (Zaburi 46:9; Yesaya 35:1; Mika 4:4). Nta muntu uzongera kurwara cyangwa gupfa, kandi indwara zizavaho burundu (Yesaya 33:24; Ibyahishuwe 21:4). Yewe no gusaza ntibizongera kubaho. Bibiliya igira iti “reka umubiri we ugwe itoto riruta iryo mu busore bwe, asubirane imbaraga zo mu minsi y’ubusore bwe.”—Yobu 33:25.
ICYO WAKORA
. Ushobora kuba umuyoboke w’Ubwami bw’Imana, aho waba waravukiye hose cyangwa umuryango waba waravukiyemo wose. Icy’ingenzi ni ugukora ibyo Imana ishaka. Bibiliya igira iti ‘Imana ntirobanura ku butoni, ahubwo muri buri gihugu umuntu uyitinya kandi agakora ibyo gukiranuka ni we yemera.’—Ibyakozwe 10:34, 35.
Ese abantu ni bo bazashyiraho Ubwami bw’Imana?
“Imana yo mu ijuru izimika ubwami butazigera burimburwa.”—Daniyeli 2:44.
ICYO ABANTU BABIVUGAHO
. Hari abatekereza ko abantu ari bo bazimika Ubwami bw’Imana ku isi, bakabigeraho binyuze mu guhindura imyizerere y’abantu, cyangwa mu guharanira amahoro ku isi n’urukundo rwa kivandimwe.
ICYO BIBILIYA IBIVUGAHO
. Imana ni yo izimika Ubwami; si abantu (Daniyeli 2:44). Igihe Imana yashyiragaho ubwo Bwami, yaravuze iti “ni jye wiyimikiye umwami” (Zaburi 2:6). Abantu si bo bazashyiraho Ubwami bw’Imana, kandi ntibashobora kubangamira ibikorwa byabwo, kuko buzaba butegeka isi buri mu ijuru.—Matayo 4:17.
IMPAMVU BYAGOMBYE KUGUSHISHIKAZA
. Twese twifuza ko abantu bunga ubumwe kandi bakagira amahoro. Birashoboka ko ugerageza gushakisha uko wabigeraho ariko ukaba waramanjiriwe bitewe n’uko utageze ku cyo wifuza. Kumenya ko Imana izakoresha imbaraga zayo igashyiraho Ubwami bwayo, bizagufasha gukora icyatuma ugera ku cyo wifuza, ni ukuvuga kuba umuyoboke w’ubwo Bwami.


c: text/html

text:
Abagize ubwoko bwa Yehova ‘bazibukira ibyo gukiranirwa’
“Uwambaza izina rya Yehova nazibukire ibyo gukiranirwa.”—2 TIM 2:19.
1. Ni iki gifite umwanya wihariye muri gahunda yacu yo kuyoboka Imana?
HIRYA no hino ku isi, ushobora kubona izina Yehova ryanditse ku nyubako nyinshi, cyangwa ku bintu bitandukanye biba biri mu mazu ndangamurage. Niba warabibonye, nta gushidikanya ko wumvise bigutangaje. Kubera ko turi Abahamya ba Yehova, izina ry’Imana rifite umwanya wihariye muri gahunda yacu yo kuyiyoboka. Ku isi hose, nta bandi bantu bakoresha izina ry’Imana nk’uko turikoresha. Ariko kandi, tuzi ko kwitirirwa izina ry’Imana hari icyo bidusaba.
2. Twe abitirirwa izina ry’Imana dusabwa iki?
2 Gukoresha izina ry’Imana si byo ubwabyo bituma Yehova atwemera. Tugomba kubaho mu buryo buhuje n’amahame ye arebana n’umuco. Kubera iyo mpamvu, Bibiliya itwibutsa ko abagize ubwoko bwa Yehova bagomba ‘kuzibukira ibibi’ (Zab 34:14). Intumwa Pawulo yatsindagirije iryo hame igihe yandikaga ati “uwambaza izina rya Yehova nazibukire ibyo gukiranirwa.” (Soma muri 2 Timoteyo 2:19.) Mu by’ukuri, twebwe Abahamya tuzwiho kuba twambaza izina rya Yehova. Ariko se, twazibukira dute ibyo gukiranirwa?
‘MWITARURE’ IBIBI
3, 4. Intiti mu bya Bibiliya zimaze igihe kirekire zishaka gusobanukirwa ayahe magambo, kandi kuki?
3 Muri 2 Timoteyo 2:19, Pawulo yavuze ibirebana n’ “urufatiro rukomeye rw’Imana.” Urwo rufatiro rwanditseho ibintu bibiri. Icya mbere ni uko “Yehova azi abe,” ayo akaba ari amagambo yavanywe mu Kubara 16:5. (Reba igice kibanziriza iki.) Icya kabiri ni iki: “uwambaza izina rya Yehova nazibukire ibyo gukiranirwa.” Intiti mu bya Bibiliya zimaze igihe kirekire zishaka kumenya ibisobanuro by’icyo kintu cya kabiri. Kubera iki?
4 Uburyo ayo magambo yanditsemo bugaragaza ko Pawulo yayavanye ahandi hantu. Ariko uko bigaragara, nta magambo yo mu Byanditswe by’igiheburayo ahuza n’ayo Pawulo yavuze. Ku bw’ibyo se, ni iki iyo ntumwa yerekezagaho ubwo yagiraga iti “uwambaza izina rya Yehova nazibukire ibyo gukiranirwa”? Mbere y’uko Pawulo avuga ayo magambo, yari yasubiyemo ibivugwa mu Kubara igice cya 16, ahavugwa inkuru yo kwigomeka kwa Kora. Ese amagambo Pawulo yakurikijeho na yo yaba afitanye isano n’iyo nkuru?
5-7. Ni ibihe bintu byabaye mu gihe cya Mose Pawulo yerekejeho muri 2 Timoteyo 2:19? (Reba ifoto ibimburira iki gice.)
5 Bibiliya ivuga ko bene Eliyabu, ari bo Datani na Abiramu, bari ku isonga ry’abigometse kuri Mose na Aroni bafatanyije na Kora (Kub 16:1-5). Basuzuguye Mose mu buryo bugaragara, kandi banga kwemera ko ari we Imana yari yarashyizeho ngo abayobore. Ibyo byigomeke byakomeje kuba mu bari bagize ubwoko bwa Yehova, bikaba byarashoboraga gutuma Abisirayeli b’indahemuka batagirana imishyikirano myiza n’Imana. Mbere y’uko Yehova agaragaza abagaragu be b’indahemuka abo ari bo, yatanze itegeko risobanutse neza.
6 Bibiliya igira iti “Yehova asubiza Mose ati ‘bwira iteraniro uti “nimwitarure amahema ya Kora, Datani na Abiramu!” ’ Hanyuma Mose arahaguruka asanga Datani na Abiramu, kandi abakuru b’Abisirayeli bajyana na we. Abwira abagize iteraniro ati ‘nimwitarure amahema y’aba bantu babi kandi ntimukore ku kintu cyabo cyose, kugira ngo mutarimburwa muzira icyaha cyabo.’ Bahita bitarura ihema rya Kora, irya Datani n’irya Abiramu” (Kub 16:23-27). Nyuma y’ibyo, Yehova yishe abantu bose bari bigometse. Ariko abagaragu b’Imana b’indahemuka bazibukiriye ibyo gukiranirwa bakitarura ibyo byigomeke, bo bararokotse.
7 Yehova asoma ibiri mu mutima. Abona ubudahemuka bw’abe. Ariko kandi, abagaragu be b’indahemuka bagombaga kugira icyo bakora, bakitandukanya n’abakiranirwa. Ubwo rero, birashoboka ko igihe Pawulo yandikaga ati “uwambaza izina rya Yehova nazibukire ibyo gukiranirwa,” yerekezaga ku nkuru ivugwa mu Kubara 16:5, 23-27. Uwo mwanzuro waba ukwiriye dukurikije amagambo Pawulo yavuze, agira ati “Yehova azi abe.”—2 Tim 2:19.
“UJYE UGENDERA KURE IMPAKA ZISHINGIYE KU BINTU BY’UBUPFU N’UBUJIJI”
8. Kuki gukoresha izina rya Yehova cyangwa kuba mu itorero rya gikristo ubwabyo bidahagije?
8 Igihe Pawulo yerekezaga ku byabaye mu gihe cya Mose, yashakaga kwibutsa Timoteyo ko yagombaga kugira icyo akora kugira ngo arinde imishyikirano y’agaciro kenshi yari afitanye na Yehova. Kuba yari mu itorero rya gikristo byo ubwabyo ntibyari bihagije, nk’uko kwambaza izina rya Yehova mu gihe cya Mose na byo bitari bihagije. Abagaragu b’Imana b’indahemuka bagomba kuzibukira ibyo gukiranirwa. Ni iki Timoteyo yasabwaga gukora? Kandi se, ni ayahe masomo abagize ubwoko bwa Yehova muri iki gihe bashobora kuvana ku nama yahumetswe Pawulo yamuhaye?
9. “Impaka zishingiye ku bintu by’ubupfu n’ubujiji” zagiraga izihe ngaruka ku itorero rya gikristo ryo mu kinyejana cya mbere?
9 Ijambo ry’Imana ritanga inama zisobanutse neza ku birebana n’ibikorwa byo gukiranirwa Abakristo bagomba kuzibukira cyangwa kwanga urunuka. Urugero, Pawulo yagiriye Timoteyo inama yo ‘kwirinda intambara z’amagambo’ no ‘kwamaganira kure amagambo y’amanjwe.’ (Soma muri 2 Timoteyo 2:14, 16, 23.) Bamwe mu bari bagize itorero bazanaga inyigisho z’ubuhakanyi. Hari n’abandi bakwirakwizaga inyigisho zabyutsaga impaka. Nubwo izo nyigisho zabyutsaga impaka zitari zihabanye n’Ibyanditswe mu buryo bugaragara, zazanaga amacakubiri. Zatezaga intambara z’amagambo, zigatuma mu itorero haba umwuka mubi. Ni yo mpamvu Pawulo yagiriye Timoteyo inama yo ‘kujya agendera kure impaka zishingiye ku bintu by’ubupfu n’ubujiji.’
10. Mu gihe twumvise inyigisho z’ubuhakanyi twagombye gukora iki?
10 Muri iki gihe, mu itorero ntihakunze kubamo abahakanyi. Ariko kandi, mu gihe twumvise inyigisho zidashingiye ku Byanditswe, tugomba kuzirinda, aho zaba ziturutse hose. Kujya impaka n’abahakanyi, byaba imbonankubone, kuri interineti, cyangwa mu bundi buryo ubwo ari bwo bwose, ntibyaba bihuje n’ubwenge. Gushyikirana n’umuhakanyi, niyo twaba tugamije kumufasha, byaba binyuranyije n’inama ishingiye ku Byanditswe twabonye. Ahubwo, twebwe abagize ubwoko bwa Yehova tuzibukira inyigisho z’ubuhakanyi, tukazirinda rwose.
11. Ni iki gishobora gutuma habaho “impaka zishingiye ku bintu by’ubupfu,” kandi se abasaza b’Abakristo batanga bate urugero rwiza?
11 Uretse inyigisho z’ubuhakanyi, hari ibindi bintu bishobora gutuma mu itorero hatarangwa amahoro. Urugero, kugira imitekerereze itandukanye mu birebana n’imyidagaduro bishobora gutuma habaho “impaka zishingiye ku bintu by’ubupfu n’ubujiji.” Birumvikana ko igihe hari abantu bashyigikira imyidagaduro itandukira amahame ya Yehova arebana n’umuco, abasaza b’Abakristo batagombye kubyihanganira ngo aha barashaka kwirinda impaka (Zab 11:5; Efe 5:3-5). Ariko kandi, abasaza bagomba kuba maso kugira ngo badashishikariza abandi gukurikiza ibitekerezo byabo. Bakurikiza inama yo mu Byanditswe ireba abagenzuzi b’Abakristo, igira iti “muragire umukumbi w’Imana mushinzwe kurinda, . . . mudatwaza igitugu abagize umurage w’Imana, ahubwo mujye muba ibyitegererezo by’umukumbi.”—1 Pet 5:2, 3; soma mu 2 Abakorinto 1:24.
12, 13. (a) Abahamya ba Yehova bahitamo bate imyidagaduro, kandi se ni ayahe mahame ya Bibiliya bakurikiza? (b) Ni mu buhe buryo amahame twasuzumye muri paragarafu ya 12 yakurikizwa mu bintu bitandukanye bireba umuntu ku giti cye?
12 Mu birebana n’imyidagaduro, umuteguro wacu ntugaragaza urutonde rw’amafilimi, imikino yo kuri orudinateri, ibitabo, cyangwa indirimbo twagombye kwirinda. Kubera iki? Ni ukubera ko Bibiliya ishishikariza buri wese gutoza “ubushobozi [bwe] bwo kwiyumvisha ibintu” kugira ngo ashobore “gutandukanya icyiza n’ikibi” (Heb 5:14). Ibyanditswe bigaragaza amahame Umukristo yakurikiza mu gihe ahitamo imyidagaduro. Mu byo dukora byose, intego yacu yagombye kuba iyo ‘gukomeza kugenzura tukamenya neza icyo Umwami yemera’ (Efe 5:10). Bibiliya igaragaza ko umugabo afite ubutware runaka, bityo hakaba hari imyidagaduro atagombye kwemera mu rugo rwe. *—1 Kor 11:3; Efe 6:1-4.
13 Amahame ya Bibiliya tumaze gusuzuma ntareba gusa amahitamo tugira mu birebana n’imyidagaduro. Kugira ibitekerezo binyuranye ku birebana n’imyambarire, kwirimbisha, ubuzima, imirire n’ibindi bintu bireba umuntu ku giti cye, na byo bishobora kubyutsa impaka. Ku bw’ibyo rero, iyo nta hame ry’Ibyanditswe ryarengerewe, abagize ubwoko bwa Yehova birinda kujya impaka ku bintu nk’ibyo, kuko ‘umugaragu w’Umwami atagomba kurwana, ahubwo agomba kuba umugwaneza ku bantu bose.’—2 Tim 2:24.
IRINDE INCUTI MBI
14. Ni uruhe rugero Pawulo yatanze agaragaza ko tugomba kwirinda incuti mbi?
14 Ni mu buhe buryo bundi ‘abambaza izina rya Yehova bazibukira ibyo gukiranirwa’? Babikora birinda kwifatanya n’abantu bakora ibyo gukiranirwa. Pawulo yabigaragaje ate? Igihe yari amaze kuvuga ibirebana n’ “urufatiro rukomeye rw’Imana,” yatanze urugero rw’ ‘inzu nini.’ Iyo nzu ntiyarimo ‘ibikoresho bya zahabu n’ifeza gusa, ahubwo nanone yarimo ibikozwe mu giti no mu ibumba, kandi bimwe byakoreshwaga imirimo y’icyubahiro, ibindi imirimo isuzuguritse’ (2 Tim 2:20, 21). Hanyuma yagiriye Abakristo inama yo ‘kwitandukanya’ n’ibikoresho byakoreshwaga imirimo “isuzuguritse.”
15, 16. Urugero rw’ ‘inzu nini’ rutwigisha iki?
15 Urwo rugero rwumvikanisha iki? Pawulo yakoresheje urwo rugero agereranya itorero rya gikristo n’ ‘inzu nini,’ naho abagize itorero abagereranya n’ “ibikoresho” biyirimo. Mu nzu hashobora kubamo ibikoresho byateza akaga bitewe n’uko byandujwe n’ibintu runaka. Iyo bimeze bityo, nyir’urugo atandukanya ibyo bikoresho n’ibindi bitanduye, urugero nk’ibyo akoresha mu guteka.
16 Mu buryo nk’ubwo, abagize ubwoko bwa Yehova bihatira kuba abantu batanduye birinda kugirana ubucuti n’abagize itorero bakomeza gusuzugura amahame ya Yehova. (Soma mu 1 Abakorinto 15:33.) Niba tugomba kwirinda incuti mbi zo mu itorero, twagombye no ‘gutera umugongo’ izo hanze yaryo, kubera ko inyinshi muri zo ‘zikunda amafaranga, ntizumvire ababyeyi, zikaba ari abahemu, zisebanya, zidakunda ibyiza, zigambana, zikunda ibinezeza aho gukunda Imana.’—2 Tim 3:1-5.
YEHOVA ADUHA IMIGISHA BITEWE N’UBUDAHEMUKA BWACU
17. Ni mu buhe buryo Abisirayeli b’indahemuka banze ibyo gukiranirwa mu buryo bwuzuye?
17 Bibiliya ivuga neza icyo Abisirayeli bakoze ubwo basabwaga ‘kwitarura amahema ya Kora, Datani na Abiramu.’ Iyo nkuru ivuga ko ‘bahise bayitarura’ (Kub 16:24, 27). Ntibajijinganyije cyangwa ngo batindiganye. Nanone iyo mirongo y’Ibyanditswe yumvikanisha ko bumviye iryo tegeko mu buryo bwuzuye. Baryumviye n’umutima wabo wose. Bagaragaje neza ko bari bashyigikiye Yehova, kandi ko bangaga ibyo gukiranirwa. Ibyo bitwigisha iki?
18. Ni iki Pawulo yashakaga kuvuga igihe yagiraga Timoteyo inama yo ‘guhunga irari rya gisore’?
18 Kugira ngo turinde imishyikirano dufitanye na Yehova, tugomba kugira icyo dukora tudatindiganyije. Icyo ni cyo Pawulo yashakaga kuvuga igihe yagiraga Timoteyo inama yo ‘guhunga irari rya gisore’ (2 Tim 2:22). Icyo gihe, Timoteyo yari yaramaze gukura, wenda ari mu kigero cy’imyaka 30. Ariko kandi, n’abakuze bashobora kugira “irari rya gisore” ry’ubupfu. Igihe Timoteyo yari kumva agize iryo rari, yagombaga ‘kurihunga.’ Mu yandi magambo, Timoteyo yagombaga ‘kuzibukira ibyo gukiranirwa.’ Yesu yavuze ikintu nk’icyo igihe yagiraga ati “ijisho ryawe nirikubera igisitaza, urinogore urite kure yawe” (Mat 18:9). Abakristo bafatana uburemere iyo nama muri iki gihe, bahita bagira icyo bakora badatindiganyije iyo bahuye n’ikintu gishobora kubateza akaga ko mu buryo bw’umwuka.
19. Ni iki bamwe bakoze kugira ngo birinde akaga ko mu buryo bw’umwuka?
19 Hari abantu banywaga inzoga nyinshi ariko babaye Abahamya bahitamo kuzireka burundu. Hari abandi baba bafite intege nke runaka birinda imyidagaduro yatuma bagwa mu mutego wo gukora ibibi (Zab 101:3). Urugero, hari umuvandimwe wakundaga kujya mu bitaramo byo kubyina byarangwaga n’ubwiyandarike, mbere y’uko aba Umuhamya. Ariko igihe yari amaze kumenya ukuri, yirinze kujya abyina, ndetse no mu materaniro mbonezamubano y’Abahamya, atinya ko byatuma yongera kugira ibyifuzo cyangwa ibitekerezo bibi yari afite kera. Birumvikana ko Abakristo badasabwa kureka inzoga, kubyina cyangwa ikindi kintu cyose ubusanzwe kiba atari kibi. Icyakora, twese tuba twitezweho guhita tugira icyo dukora kugira ngo twirinde ikintu gishobora kuduteza akaga ko mu buryo bw’umwuka.
20. Nubwo ‘kuzibukira ibyo gukiranirwa’ bishobora kutoroha, ni iki kiduha icyizere kandi kikaduhumuriza?
20 Kwitirirwa izina ry’Imana hari icyo bidusaba. Tugomba ‘kuzibukira ibyo gukiranirwa’ kandi tukirinda “ibibi” (Zab 34:14). Mu by’ukuri, ibyo si ko buri gihe biba byoroshye. Ariko kandi, duhumurizwa no kuba tuzi ko igihe cyose Yehova akunda “abe” bakurikiza inzira ze zikiranuka.—2 Tim 2:19; soma mu 2 Ngoma 16:9a.
^ par. 12 Reba ingingo iri kuri jw.org ifite umutwe uvuga ngo “Ese hari filimi, ibitabo cyangwa indirimbo mutemera?,” ahavuga ngo “ABO TURI BO > IBIBAZO ABANTU BAKUNZE KWIBAZA.”

robotstxt: allowed

filter: keep


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
43 Hanyuma anjyana mu irembo ryerekeye iburasirazuba,+
2 maze ngiye kubona mbona ikuzo+ ry’Imana ya Isirayeli riturutse iburasirazuba,+ kandi ijwi ryayo ryari rimeze nk’iry’amazi menshi;+ maze isi irabagiranishwa n’ikuzo ryayo.+
3 Ibyo narebaga byari bimeze nk’ibyo nari narabonye mu iyerekwa+ igihe nazaga kurimbura umugi;+ byari bimeze nk’ibyo nabonye ku ruzi rwa Kebari,+ maze nikubita hasi nubamye.
4 Nuko ikuzo+ rya Yehova ryinjira mu Nzu rinyuze mu irembo ryerekeye iburasirazuba.+
5 Umwuka urampagurutsa+ unjyana mu rugo rw’imbere, maze ngiye kubona mbona inzu yuzuye ikuzo rya Yehova.+
6 Numva umuntu amvugisha ari mu Nzu,+ kandi wa mugabo yari ahagaze iruhande rwanjye.+
7 Nuko Imana irambwira iti
“Mwana w’umuntu we, aha ni ho hari intebe yanjye y’ubwami+ kandi ni ho nkandagiza ibirenge byanjye;+ ni ho nzatura ndi hagati y’Abisirayeli kugeza ibihe bitarondoreka.+ Ab’inzu ya Isirayeli n’abami babo+ ntibazongera guhumanya izina ryanjye ryera,+ barihumanyishije ubusambanyi bwabo n’intumbi+ z’abami babo,
8 bashyira umuryango wabo iruhande rw’umuryango wanjye n’inkomanizo z’umuryango wabo iruhande rw’inkomanizo z’umuryango wanjye, tugatandukanywa n’urukuta gusa.+ Bahumanyishije izina ryanjye ryera ibintu byangwa urunuka bakoze,+ bituma mbarakarira maze mbatsembaho.+
9 None rero, nibikureho ubusambanyi bwabo+ n’intumbi z’abami babo bazite kure yanjye,+ nanjye nzatura hagati yabo kugeza ibihe bitarondoreka.+
10 “Naho wowe mwana w’umuntu, ubwire ab’inzu ya Isirayeli ibirebana n’Inzu,+ kugira ngo bakorwe n’isoni bitewe n’amakosa yabo,+ kandi bapime icyitegererezo.
11 Nibakorwa n’isoni bitewe n’ibyo bakoze byose, uzabereke igishushanyo mbonera cy’Inzu,+ imiterere yayo, aho basohokera n’aho binjirira, ibishushanyo mbonera byayo byose n’ibiyigize byose, ubereke ibishushanyo mbonera byayo byose kandi wandikire imbere yabo amategeko yayo yose kugira ngo bazakurikize igishushanyo mbonera cyayo n’ibiyigize byose babisohoze.+
12 Iri ni ryo tegeko rirebana n’Inzu: ahayikikije hose mu mpinga y’umusozi ni ahera cyane.+ Dore iryo ni ryo tegeko rirebana n’Inzu.
13 “Ibi ni byo bipimo by’igicaniro bigereshejwe imikono,+ buri mukono ukaba ureshya n’umukono urenzeho ubugari bw’ikiganza.+ Umuyoboro uri ku ndiba y’igicaniro ufite umukono umwe, ubugari bwawo bukagira umukono umwe. Ku rugara ruwuzengurutse hari umuguno ureshya n’intambwe imwe y’ikiganza. Iyo ni yo ndiba y’igicaniro.
14 Kuva hasi ku ndiba kugera ku mukaba wo hasi uzengurutse hari imikono ibiri n’ubugari bw’umukono umwe. Kuva ku mukaba muto uzengurutse kugera ku mukaba munini uzengurutse, hari imikono ine n’ubugari bw’umukono umwe.
15 Iziko ry’igicaniro rifite imikono ine, kandi kuri iryo ziko ahagana hejuru hari amahembe ane.+
16 Iryo ziko ry’igicaniro rifite uburebure bw’imikono cumi n’ibiri n’ubugari bw’imikono cumi n’ibiri,+ kandi rifite imfuruka zigororotse mu mpande zaryo uko ari enye.+
17 Umukaba uzengurutse ufite uburebure bw’imikono cumi n’ine n’ubugari bw’imikono cumi n’ine mu mpande zacyo uko ari enye; umuguno uzengurutse ufite igice cy’umukono n’indiba yacyo ifite umukono umwe impande zose.
“Amadarajya yacyo yerekeye iburasirazuba.”
18 Nuko arambwira ati “mwana w’umuntu we, uku ni ko Umwami w’Ikirenga Yehova avuga ati ‘aya ni yo mategeko agenga igicaniro, ku munsi cyubatsweho kugira ngo gitambirweho ibitambo bikongorwa n’umuriro+ kandi kiminjagirweho amaraso.’+
19 “Umwami w’Ikirenga Yehova aravuga ati ‘abatambyi b’Abalewi+ bo mu rubyaro rwa Sadoki,+ ari bo banyegera+ kugira ngo bankorere, uzabahe ikimasa cy’umushishe kivuye mu bushyo bagitambe ho igitambo gitambirwa ibyaha.+
20 Kandi uzafate ku maraso yacyo uyashyire ku mahembe yacyo uko ari ane no ku mfuruka enye z’umukaba uzengurutse no ku muguno ukizengurutse maze ucyezeho ibyaha+ kandi ugihongerere.+
21 Hanyuma uzafate icyo kimasa cy’umushishe cy’igitambo gitambirwa ibyaha, cyoserezwe ahantu habigenewe mu Nzu, inyuma y’ahera.+
22 Ku munsi wa kabiri uzazane isekurume y’ihene itagira inenge ibe igitambo gitambirwa ibyaha; kandi igicaniro bazacyezeho ibyaha nk’uko babigenje igihe bacyejeshaga ikimasa cy’umushishe.’
23 “‘Nurangiza kucyezaho ibyaha, uzazane ikimasa cy’umushishe kitagira inenge kivuye mu bushyo, uzane n’imfizi y’intama itagira inenge ivuye mu mukumbi,
24 ubizane imbere ya Yehova maze abatambyi babiminjireho umunyu, babitambire+ Yehova ho igitambo gikongorwa n’umuriro.
25 Uzamare iminsi irindwi utamba igitambo gitambirwa ibyaha, buri munsi utambe isekurume y’ihene;+ kandi bazatambe ikimasa cy’umushishe kivuye mu bushyo n’isekurume y’intama ivuye mu mukumbi, bitagira inenge.
26 Bazamare iminsi irindwi bahongerera+ igicaniro, kandi bazacyeze kugira ngo gitangire gukoreshwa.
27 Bazarangize iyo minsi yose, maze guhera ku munsi wa munani+ abatambyi bazajye batambira kuri icyo gicaniro ibitambo byanyu bikongorwa n’umuriro n’ibitambo byanyu bisangirwa, nanjye nzabishimira,’+ ni ko Umwami w’Ikirenga Yehova avuga.”
Yohereze
Yohereze
BIBILIYA-UBUHINDUZI BW'ISI NSHYA
Ezekiyeli 43
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
34 Nuko Yehova abwira Mose ati “wibarize ibisate bibiri by’amabuye bimeze nka bya bindi bya mbere,+ nanjye ndandika kuri ibyo bisate amagambo yari kuri bya bisate bya mbere+ wamennye.+
2 Kandi mu gitondo ube witeguye, kuko mu gitondo ugomba kuzamuka ukajya ku musozi wa Sinayi, ugahagarara hafi yanjye mu mpinga y’uwo musozi.+
3 Ariko nta muntu ugomba kuzamukana nawe kandi kuri uwo musozi wose ntihazagire undi muntu uhaboneka.+ Ikindi kandi, ntihazagire imikumbi cyangwa amashyo birisha imbere y’uwo musozi.”+
4 Nuko Mose abaza ibisate bibiri by’amabuye bimeze nk’ibya mbere, maze azinduka kare mu gitondo azamuka umusozi wa Sinayi nk’uko Yehova yari yamutegetse, azamuka afite ibyo bisate bibiri by’amabuye mu ntoki.
5 Yehova amanukira+ mu gicu ahagarara iruhande rwe, atangaza izina rya Yehova.+
6 Yehova anyura imbere ye aravuga ati “Yehova, Yehova, Imana y’imbabazi+ n’impuhwe,+ itinda kurakara,+ ifite ineza nyinshi yuje urukundo+ n’ukuri,+
7 igaragariza abantu ineza yuje urukundo kugeza ku bo mu bisekuru ibihumbi.+ Ni Imana ibabarira abantu amakosa, ibicumuro n’ibyaha,+ ariko ntibure guhana+ uwakoze icyaha, igahanira abana amakosa ya ba se ikageza ku buzukuru n’abuzukuruza.”+
8 Mose amwikubita imbere,+
9 aravuga ati “Yehova, niba koko ntonnye mu maso yawe, ndakwinginze, reka Yehova agendere hagati muri twe+ kuko aba bantu ari ubwoko butagonda ijosi,+ kandi utubabarire igicumuro cyacu n’icyaha cyacu,+ utugire abawe.”+
10 Aramusubiza ati “dore ngiranye namwe isezerano: nzakorera ibitangaza imbere y’ubwoko bwawe bwose, ibitangaza bitigeze bibaho mu isi yose cyangwa mu mahanga yose.+ Kandi amahanga yose agukikije azabona umurimo wa Yehova, kuko ngiye kubakorera ikintu giteye ubwoba.+
11 “Naho wowe ukomeze gukurikiza ibyo ngutegeka uyu munsi.+ Dore ngiye kwirukana imbere yawe Abamori, Abanyakanani, Abaheti, Abaperizi, Abahivi n’Abayebusi.+
12 Uzirinde ntuzagirane isezerano n’abaturage bo mu gihugu ugiyemo+ kugira ngo bitazakubera umutego.+
13 Ibicaniro byabo muzabisenye, inkingi zabo zera z’amabuye muzazimenagure, n’inkingi zabo zera z’ibiti muzaziteme.+
14 Ntukunamire indi mana,+ kuko Yehova ari Imana ishaka ko umuntu ayiyegurira nta kindi ayibangikanyije na cyo,+
15 kugira ngo utagirana isezerano n’abaturage bo muri icyo gihugu, kuko bazasambana n’imana+ zabo bakanazitambira ibitambo,+ kandi ntihazabura ugutumira maze ukarya ku gitambo cye.+
16 Icyo gihe abahungu bawe uzabasabira abakobwa babo,+ kandi kuko abakobwa babo batazabura gusambana n’imana zabo, bazatuma abahungu bawe na bo basambana n’imana zabo.+
17 “Ntuzacure ibigirwamana.+
18 “Ujye wizihiza umunsi mukuru w’imigati idasembuwe.+ Mu gihe cyagenwe cy’ukwezi kwa Abibu,+ ujye umara iminsi irindwi urya imigati idasembuwe nk’uko nabigutegetse, kuko muri uko kwezi kwa Abibu ari bwo wavuye muri Egiputa.
19 “Uburiza bwose ni ubwanjye.+ Kandi mu matungo yawe yose, ikimasa cy’uburiza n’isekurume y’intama y’uburiza, ni ibyanjye.+
20 Uburiza bwose bw’indogobe uzabucunguze intama.+ Ariko nutabucungura, uzabuvune ijosi. Uzajye ucungura imfura yose yo mu bahungu bawe.+ Kandi ntibakaze imbere yanjye imbokoboko.+
21 “Ujye ukora imirimo yawe mu minsi itandatu, ariko ku munsi wa karindwi uziririze isabato.+ Ujye uziririza isabato,+ haba mu gihe cy’ihinga cyangwa icy’isarura.
22 “Ujye wizihiza umunsi mukuru w’ibyumweru, uwizihize utanga ituro ry’umuganura w’ingano,+ kandi ujye wizihiza umunsi mukuru w’isarura ryo mu mpera z’umwaka.+
23 “Incuro eshatu mu mwaka, umugabo wese wo muri mwe ajye aza+ imbere y’Umwami w’ukuri Yehova, Imana ya Isirayeli.
24 Nzirukana amahanga imbere yawe+ nagure igihugu cyawe,+ kandi igihe cyose uzaba wagiye imbere ya Yehova Imana yawe incuro eshatu mu mwaka, nta muntu uzagerageza kwigarurira igihugu cyawe.+
25 “Amaraso y’igitambo untambira, ntukayatambane n’ikintu gisembuwe,+ kandi igitambo untambira ku munsi mukuru wa pasika ntikikarare ngo kigere mu gitondo.+
26 “Umuganura w’imbuto nziza kurusha izindi+ zera mu butaka bwawe, ujye uwuzana mu nzu ya Yehova Imana yawe.+
“Ntugatekeshe umwana w’ihene amahenehene ya nyina.”+
27 Yehova yongera kubwira Mose ati “wandike aya magambo,+ kuko ari yo isezerano ngiranye nawe n’Abisirayeli rishingiyeho.”+
28 Mose agumana na Yehova iminsi mirongo ine n’amajoro mirongo ine, atarya atanywa.+ Nuko yandika kuri bya bisate amagambo y’isezerano, Amategeko Icumi.+
29 Mose amanuka umusozi wa Sinayi afite bya bisate bibiri by’Igihamya mu ntoki.+ Kandi kubera ko yari yavuganye n’Imana, mu maso he hararabagiranaga+ ariko we ntiyari abizi.
30 Aroni n’Abisirayeli bose babonye Mose baratangara kuko mu maso he harabagiranaga, bityo batinya kumwegera.+
31 Mose arabahamagara, maze Aroni n’abatware b’iteraniro bose baramusanga, atangira kubavugisha.
32 Hanyuma abandi Bisirayeli bose baramwegera, abamenyesha amategeko yose Yehova yari yamubwiriye ku musozi wa Sinayi.+
33 Iyo Mose yamaraga kuvugana na bo, yitwikiraga mu maso.+
34 Ariko iyo yajyaga imbere ya Yehova kuvugana na we, yikuragaho igitwikirizo kugeza asohotse,+ maze yasohoka akabwira Abisirayeli ibyo yategetswe.+
35 Iyo Abisirayeli barebaga mu maso ha Mose babonaga harabagirana.+ Nuko Mose akongera akitwikira mu maso, kugeza igihe yongeye kujya kuvugana n’Imana.+
Yohereze
Yohereze
BIBILIYA-UBUHINDUZI BW'ISI NSHYA
Kuva 34
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Matayo 14:1-36
14 Herode wari umuyobozi w’intara na we yumvise inkuru ivuga ibya Yesu,+2 abwira abagaragu be ati “uwo ni Yohana Umubatiza. Yazutse mu bapfuye none ni yo mpamvu akora ibitangaza.”+3 Herode yari yarafashe Yohana aramuboha maze amushyira mu nzu y’imbohe, kubera Herodiya wari umugore w’umuvandimwe we Filipo,+4 kuko Yohana yajyaga amubwira ati “amategeko ntiyemera ko umucyura.”+5 Icyakora nubwo yashakaga kumwica, yatinyaga abantu, kubera ko bemeraga ko ari umuhanuzi.+6 Ariko mu gihe bizihizaga isabukuru y’ivuka+ rya Herode, umukobwa wa Herodiya yabyinnye muri ibyo birori ashimisha Herode cyane,7 ku buryo yamusezeranyije kumuha icyo yari bumusabe cyose, akagerekaho n’indahiro.+8 Nuko abigiriwemo inama na nyina, aravuga ati “mpa igihanga cya Yohana Umubatiza kuri iyi sahani.”+9 Nubwo byababaje umwami, yategetse ko agihabwa abigiriye indahiro ye n’abari bicaranye na we.+10 Nuko yohereza abantu basanga Yohana mu nzu y’imbohe, bamuca igihanga.11 Igihanga cye bakizana ku isahani bagishyikiriza uwo mukobwa, na we agishyira nyina.+12 Hanyuma abigishwa be baraza batwara umurambo we barawuhamba,+ barangije baza kubibwira Yesu.13 Yesu abyumvise ava aho, agenda mu bwato ajya ahantu hitaruye kugira ngo yiherere.+ Ariko abantu babyumvise baturuka mu migi, bamukurikira banyuze iy’ubutaka.14 Yomotse abona abantu benshi, yumva abagiriye impuhwe+ maze abakiriza abarwayi.+15 Ariko bugorobye abigishwa be baramusanga, baramubwira bati “aha hantu haritaruye kandi umunsi urakuze. Sezerera aba bantu batahe bajye mu midugudu yabo bihahire ibyokurya.”+16 Ariko Yesu arababwira ati “si ngombwa ko bagenda; abe ari mwe mubaha ibyokurya.”+17 Baramubwira bati “nta cyo dufite hano uretse imigati itanu n’amafi abiri.”+18 Na we arababwira ati “nimubinzanire hano.”19 Hanyuma ategeka abantu kwicara mu byatsi, maze afata ya migati itanu na ya mafi abiri, yubura amaso areba mu ijuru arasenga,+ nuko amanyagura imigati arangije ayiha abigishwa be, abigishwa be na bo bayiha abantu.+20 Bose bararya barahaga, batoragura ibice bisigaye byuzura ibitebo cumi na bibiri.+21 Abariye bari abagabo ibihumbi nka bitanu, utabariyemo abagore n’abana.+22 Nuko ako kanya ahita ategeka abigishwa be kurira ubwato bakamubanziriza ku nkombe yo hakurya, mu gihe we yari agisezerera abantu.+23 Hanyuma amaze gusezerera abantu, ajya ku musozi wenyine gusenga.+ Nubwo bwari bwije, yariyo wenyine.24 Icyo gihe ubwato bwari bugeze kure y’inkombe, buteraganwa cyane n’imiraba+ kuko umuyaga wahuhaga ubaturutse imbere.25 Ariko bigeze hafi mu rukerera, aza aho bari agenda hejuru y’inyanja.+26 Abigishwa be bamubonye agenda hejuru y’inyanja bagira ubwoba, baravuga bati “turabonekewe!”+ Nuko barataka kuko bari bahiye ubwoba.27 Ariko Yesu ahita abavugisha, arababwira ati “nimuhumure ni jye;+ ntimugire ubwoba.”28 Petero aramusubiza ati “Mwami, niba ari wowe, ntegeka nze aho uri ngenda hejuru y’amazi.”29 Aramubwira ati “ngwino!” Uwo mwanya Petero ava mu bwato+ agenda hejuru y’amazi asanga Yesu.30 Ariko abonye ko umuyaga ari mwinshi agira ubwoba, maze atangiye kurohama arataka ati “Mwami, ntabara!”31 Yesu ahita arambura ukuboko aramufata, maze aramubwira ati “wa muntu ufite ukwizera guke we, ni iki gitumye uganzwa no gushidikanya?”+32 Bamaze kugera mu bwato umuyaga uratuza.33 Hanyuma abari mu bwato baramuramya, baramubwira bati “uri Umwana w’Imana koko.”+34 Nuko barambuka bomokera i Genesareti.+35 Abantu baho bamenye ko ari we, batumaho abo mu turere twose tuhakikije, maze abantu bamuzanira abari barwaye bose.+36 Baramwinginga ngo abareke gusa bakore ku ncunda z’umwitero we,+ kandi abazikoragaho bose barakiraga.


text:
Rwanda : Bazahera ku mateka babonye i Ntarama bigishe abandi
Abakozi n’abayobozi basobanurirwa amateka ya Jenoside yabereye i Ntarama
Abakozi n’abayobozi mu murenge wa Kivuruga mu karere ka Gakenke, basuye urwibutso rwa Jenoside rwa Ntarama mu karere ka Bugesera kugira ngo bigire ku mateka ibyabaye mu gihe cya Jenoside yakorewe abatutsi mu 1994.
Abo bayobozi bavuze ko bagiye kurushaho gusobanurira abo bayobora amateka yabaye mu Rwanda kugira ngo yumvikane neza hagamijwe guharanira ko Jenoside itazasubira ukundi.
Ubwo basuraga urwo rwibutso rwa Jenoside yakorewe Abatutsi rwa Ntarama, abo bayobozi basobanuriwe amateka yaranze akarere ka Bugesera n’umurenge wa Ntarama by’umwihariko mbere no mu gihe cya Jenoside yakorewe abatutsi mu 1994.
Ushinzwe urwibutso rwa Ntarama yabasobanuriye ko ayo mateka agaragaza ko mbere ya Jenoside mu Bugesera hari haratujwe abatutsi bavanwe mu duce dutandukanye tw’u Rwanda, kubera urwango bari bafitiwe n’abakoroni ndetse n’ubutegetsi bwakurikiye ubukoloni, kugira ngo bazahicirwe n’isazi ya tsétsé cyangwa inyamaswa z’inkazi byahabaga, dore ko kari agace k’amashyamba y’inzitane, kandi kazengurutswe n’imigezi minini.
Ku itariki ya 07 Mata 1994, ngo Jenoside yahise itangira kuko abicanyi bari barabitojwe, ari na yo yatumye muri Ntarama honyine hagwa abatutsi benshi, haba mu rufunzo rukikije Ntarama, mu migezi y’Akanyaru n’Akagera, ndetse no ku rusengero rwa sentrali ya Ntarama ari na rwo rwahinduwemo urwibutso rwa Jenoside. Aho, ngo hari harahungiye abatutsi benshi bizeye kuzaharokokera, kuko mu myemerere yabo bizeraga ko kwicira mu kiriziya bizira.
Gusura uru rwibutso rwa Jenoside yakorewe Abatutsi rwa Ntarama, ngo bibasigiye amasomo akomeye bazigishirizaho abandi bahagarariye, kandi bikabavana urujijo ku batarumva uko Jenoside yateguwe, nk’uko bitangazwa n’Umunyamabanga Nshingwabikorwa w’Umurenge wa Kivuruga Kalisa Justin yagize ati “tugiye gusobanurira abo tuyobora, ibyo na twe twiboneye nk’amateka, ibyo bavuga ngo jenoside yatewe n’urupfu rw’uwari umukuru w’igihugu, tugiye kubabwira ko atari byo, kuko n’inaha jenoside yari yaratangiye kera cyane.â€
Nyuma yo gusura urwo rwibutso rwa Jenoside rwa Ntarama, abo bayobozi bateye urwo rwibutso inkunga y’amafaranga y’u Rwanda ibihumbi 50 mu kurufasha gutunganya imirimo ihakorerwa.


text:
Rwanda : Abacukuzi b’amabuye y’agaciro mu Ntara y’amajyepfo bashyizeho komite ibahagarariye
Kuba abacukuzi b’amabuye y’agaciro bakoraga nta komite ibahagarariye mu nzego z’ubuyobozi zibegereye ni bimwe mu byatumaga bagira imikorere irimo akajagari nk’uko babitangaje mu nama yo gushyiraho ubuyobozi bwabo ku rwego rw’intara y’amajyepfo yabaye kuri uyu wa kabiri tariki 10/03/2012. Â
Iyo nama yabereye mu karere ka Nyanza ihuriwemo n’abacukuzi b’amabuye y’agaciro bakorera mu birombe bitandukanye byo mu Ntara y’amajyepfo.
Jean Malic Kalima ari nawe wari umuyobozi w’iyo nama yavuze ko nk’uko nta rwego rubaho rutagira abaruhagarariye ibyo byatumye biba ngombwa ko n’abacukuzi b’amabuye y’agaciro bagendera muri uwo murongo bakifuza gushyiraho komite ku rwego rw’Intara zitandukanye n’umujyi wa Kigali.
Yabivuze atya: “ Turizera neza ko ishyirwaho rya komite ihagarariye abacukuzi b’amabuye y’agaciro izabafasha kugira imikorere inoze kandi igendera ku mategeko arebana n’ubucukuzi bukozwe mu buryo bw’umwugaâ€
Yakomeje avuga ko mu bucukuzi bw’amabuye y’agaciro hari ubwo wasangaga harimo akavuyo hamwe ugasanga bakora neza ariko wagera ahandi ugasanga bokora nk’abatagira urwego rubayoboye n’amategeko abagenga.
Kalima yabivuze atya: “ Nta kuntu mu birombe bimwe na bimwe baba bafite imyangombwa byuzuye ahandi ntabyo bagira ngo bireke kwitwa akajagariâ€.
Nk’uko Kalima yakomeje abivuga gushyiraho komite ihagarariye abacukuzi b’amabuye y’agaciro mu Ntara zitandukanye ni bumwe mu buryo bwafasha mu guca kajagari mu mikorere hagati mubahisemo gukora uwo mwuga bumba bawukunze.
Ishyirwaho ry’izo komite zihagarariye abacukuzi b’amabuye y’agaciro biteganyijwe ko mu mpera z’ukwezi kwa munani uyu mwaka wa 2012 nta Ntara izaba idafite urwego rubahagarariye kandi banyuzamo  ibitekerezo byabo.
Abagize iyo komite bazaba bashinzwe gujya inama ku cyateza imbere uwo mwuga ndetse no guhwitura kubatandukiriye imikorere inoze yita kandi ikanarengera ibidukikijje.
Ikibazo cy’abantu bakora mu birombe nta bwishingizi bw’ubuzima cyangwa imyambaro y’abigenewe ni bimwe mu byo iyo komite itegerejweho kuzashakira ibisubizo mu buryo burambye nk’uko Jan Malic Kalima umuyobozi wa Rwanda Mining association yakomeje abishimangira.
Umwe mu bacukuzi b’amabuye y’agaciro wari muri iyo nama yari igamije gushyiraho komite ibashinzwe ku rwego rw’Intara y’amajyepfo yavuze ko bategereje byinshi byiza kuri iyo komite asobanura ko nta kajagari kazongera kubaho mu gihe iyo komite izaba yatangiye gukora imirimo ihamagariwe gukora.


text:
ISOMO RYA MBERE
Igitabo cy’Intangiriro (Intg 17, 1.9-10.15-22)
1Abrahamu ageze mu kigero cy’imyaka mirongo urwenda n’icyenda, Uhoraho aramubonekera, aramubwira ati « Ni jye Mana Nyir’ububasha. Ukurikire inzira zanjye ube intungane. » 9Imana ibwira Abrahamu iti « Uzakomeze rero Isezerano ryanjye wowe n’abo uzabyara, uko ibisekuru bizasimburana. 10Dore rero iryo Sezerano nzagirana nawe n’urubyaro rwawe : umwana wanyu wese w’umuhungu azagenywe. » 15Imana ibwira Abrahamu iti «Sarayi umugore wawe ntuzongera kumwita Sarayi, ahubwo uzamwita Sara. 16Nzamuha umugisha, ndetse nzamuha kukubyarira umwana w’umuhungu. Nzamuha umugisha, azaba nyirakuruza , w’amahanga, n’abami b’imiryango bazamukomokaho. »
17Abrahamu yubika umutwe hasi, araturika araseka. Aribwira ati « Mbese hari umwana wavuka ku musaza w’imyaka ijana ? Na Sara ufite imyaka mirongo urwenda, yashobora kubyara?» 18Abrahamu ni ko kubwira Imana ati « Icyampa gusa ngo Ismaheli umukomereze ubugingo !» 19Imana iti « Reka da ! Ahubwo ni Sara uzakubyarira umwana, ukazamwita Izaki. Nzagirana Isezerano na we, Isezerano rizahoraho iteka kuri we n’urubyaro rwe. 20Naho ku byerekeye Ismaheli, ndakumva. Muhaye umugisha, nzamuha kugwira no kororoka bitagira urugero. Azaba se w’ibikomangoma cumi na bibiri, kandi nzamugira umuryango ukomeye. 21Nyamara Isezerano ryanjye nzarigirana na Izaki, uwo Sara azakubyarira undi mwaka iki gihe.» 22Imana imaze kuvugana na Abrahamu, imusiga aho irazamuka.
ZABURI (Zab 128 (127), 1-2, 3, 4.5bc)
Inyik/ Nguko uko ahabwa umugisha, umuntu utinya Uhoraho.
Hahirwa umuntu wese utinya Uhoraho,
agakurikira inzira ze.
Uzatungwa n’ibivuye mu maboko yawe,
uzahirwe kandi byose bigutunganire.
Umugore wawe azamera nk’umuzabibu,
warumbukiye mu nzu yawe;
abana bawe bazamera nk’ingemwe z’imitini,
zikikije ameza yawe.
Nguko uko ahabwa umugisha,
umuntu utinya Uhoraho.
Uzagirira amahirwe muri Yeruzalemu,
iminsi yose y’ubugingo bwawe.
IBANGONDIRIMBO RIBANZIRIZA IVANJILI (Mt 8, 17)
Alleluya Alleluya.
Yezu yatwunamuye mu ntege nke zacu,
yigerekaho n’indwara zacu.
Alleluya.
IVANJILI
+ Matayo (Mt 8, 1-4)
1Igihe Yezu amanutse umusozi, abantu benshi baramukurikira. 2Nuko haza umubembe amupfukama imbere, aramubwira ati « Nyagasani, ubishatse wankiza. » 3Yezu arambura ukuboko, amukoraho avuga ati « Ndabishatse kira. » Ako kanya ibibembe bye birakira. 4Nuko Yezu aramubwira ati « Uramenye ntugire uwo ubibwira, ahubwo genda wiyereke umuherezabitambo, kandi utange ituro ryategetswe na Musa ngo ribabere icyemezo cy’uko wakize.»
irukan�boo��0�zina ryawe ? Ese ntitwakoze ibitangaza byinshi mu izina ryawe ? 23Ubwo nzababwira nti ‘Sinigeze mbamenya ; nimwigireyo mwa nkozi z’ibibi mwe !’»
24Nuko rero, umuntu wese wumva ayo magarnbo maze kuvuga kandi akayakurikiza, ameze nk’umurntu w’umunyabwenge wubatse inzu ye ku rutare. 25Imvura yaraguye, imivu iratemba, imiyaga irahuha, bikoranira kuri ya nzu ariko ntiyatemba ; kuko yari yubatse ku rutare ! 26Naho uwumva wese aya magambo maze kuvuga ntayakurikize, ameze nk’umuntu w’umusazi wubatse inzu ye ku musenyi. 27Imvura yaraguye, imivu iratemba, imiyaga irahuha, bikoranira kuri ya nzu irahirima ; ihinduka ubushingwe !
28Yezu amaze kuvuga ayo magambo, rubanda batangarira ibyo yigishije, 29kuko yigishaga nk’umuntu ufite ububasha, atameze nk’abigishamategeko babo.


text:
Senderi agiye kugurira amagare abavomaga Nyabarongo
Umuhanzi Senderi avuga ko agiye gukora ibitaramo byo gukusanya amafaranga yo kugura amagare yo guha abaturiye umugezi wa Nyabarongo bagorwa no kubona amazi meza.
Atangaza ibyo nyuma y’uko bamwe mu baturage bo muri Kamonyi baturiye Nyabarongo, bariwe n’ingona ubwo bajyaga kuvoma amazi muri uwo mugezi.
Senderi avuga ko ayo magare azabaha azatuma badasubira kuvoma amazi ya Nyabarongo ahubwo ngo bazajya bayanyonga bajya kuvoma amazi meza.
Agira ati “Ndi kwihanganisha abafana banjye bariwe n’ingona muri iyi minsi ndetse n’abandi wenda tuba tutamenye bitewe n’uko wenda aba ari abashumba baturanye n’akagera na Nyabarongo.
Rero ubu ndi gutegura amagare ngiye kugura kugira ngo nka bariya bahuye na biriya bibazo babone amagare bajye gushaka amazi meza bareke gusubira muri Nyabarongo.”
Akomeza avuga ko ari gutegura ibitaramo azakuramo ayo mafaranga kuko we byose ngo abikesha abafana be.
Ati “Birumvikana nzahera i Mageragere na hariya Kamonyi, hari n’ahandi hantu tuba tutazi. Ni igitekerezo Imana yampaye ngo ngitekerezeho, abafana banjye mbasure tu.”
Senderi ahamya ko icyo gikorwa ari kugitegura neza ku buryo ngo azagikora bitarenze Noheli ya 2017.
Nyuma y’uko ikibazo cy’ingona zirya abaturage gikomeje guhangayikisha abaturiye umugezi wa Nyabarongo, cyane cyane mu Karere ka Kamonyi, ubuyobozi bw’Intara y’Amajyepfo bwabujije abaturage gusubira kuri uwo mugezi.
Guverineri w’iyo ntara, Mureshyankwano Rose yabwiye abo baturage ko ku bufatanye n’ikigo cy’igihugu gishinzwe gukwirakwiza amazi (WASAC) bagiye gukora ibishoboka bakabagezaho amazi meza.
Senderi yaherukaga kugaragara, ubwo yari mu gikorwa cyo kwamamaza Perezida Paul Kagame, wari umukandida w’umuryango wa FPR-Inkotanyi. Avuga ko icyo ari kimwe mu byamushimishije cyane.
Ati “Ni uko bitavuzwe cyane ariko buriya byaranshimishije cyane kubona
umukuru w’igihugu ashima indirimbo yanjye akanayivugaho.”
Senderi akomeza avuga ko kuri ubu, yasoje ikiruhuko yari yarihaye.Ubu ngo ari gukora amashusho y’indirimbo ye yitwa “Convention”. Ikaba izajya hanze mu minsi iri imbere.
Arateganya kandi ko ateganya gushyira hanze indirimbo nshya yise “Tonton”, ahamya ko izaryohera cyane abafana ba muzika ye.
Ibitekerezo ( 2 )
kbs senderi nyamara arakaze mubimenye abatabizi igitekerezo cy’za cyaneeee peeee
erike senderi numuntu wumugabo kbs nakomerezaho mugutekerereza abanyarwanda neza ndatekereza nashidikanya ko abo baturage nibabona amagare batazasubira kuvoma kuri nyab


text:
AMASOMO
1. Siraside 3,17-18.20.28.29
2. Abahebureyi 12,18-19.22-24
3. Luka 14,1.7-14
Ijambo ry'Imana ryo kuri iki cyumweru, riribanda ku mugenzo mwiza wo kwicisha bugufi, kumenya gucisha make no kwirinda gukabya.
Mu isomo rya mbere baratubwira bati:"mwana wanjye, ibikorwa byawe ujye ubikora mu bwiyoroshye, uzakundwa kurusha rugabishabirenge. igihe cyose uko uzajya ugenda ukuza icyubahiro, ujye urushaho kwicisha bugufi, Nyagasani azabigushimira".
Uku gucisha make no kwicisha bugufi, uku kumenya ko muri iyi si atari njye muntu w'igitangaza ugomba guhabwa umwanya wa mbere w'icyubahiro Ivanjili y'iki cyumweru irabigarukaho.
Yezu yatumiwe ku meza: ni ku nshuro ya gatanu mu Ivanjili ya Luca Yezu ajya gusangira n'abamutumiye. Turibuka ko yagiye kwa Matayo-Levi (5,29), k'umufarizayi (7,36), kwa Mariya na Marita (10,38) no ku wundi mufarizayi (11, 37). Ubu yatumiwe n'umwe mu bakuru b'Abafarizayi.
Mu gihe abatumirwa barwanira imyanya y'imbere kugira ngo ifunguro rize kubageraho neza uko bifuza, Yezu wakundaga kwitegereza ibintu kandi akaba ari umwigisha utararyaga indimi, wibandaga kukwigisha inyigisho zishingiye kubuzima bwa buri munsi kandi zigera k'umutima zikanyura abazumva, ahereye kubyo yabonaga aho, yaboneyeho umwanya wo kwigisha umugenzo wo kwicisha bugufi.
Ubwirasi no kumva ko wihagije, ko uri kamara muri byose ukaba igihangange, Yezu ati ibyo ntibikingura ijuru. Ahubwo gucisha make, kwiyoroshya, guharanira ubutabera no gukunda muntu, nibyo rufunguzo rw'ijuru. Yezu ati."uwikuza azacishwa bugufi, naho uwicisha bugufi azazamurwe". Ijuru risaba rero muntu kwiyambura ibitekerezo ko ari kibasumba, ko ari igihangange gishobora no kwikiza kikinjira ijuru kititaye kubandi. Yezu arashaka kutwibutsa ko ikidukiza ari impuhwe z'Imana n'urukundo rwayo. Ikidukiza n'urukundo dukunda abavandimwe no kumva ko tuzataha ijuru nidufatanya n'abandi kuko agakiza ari aka twese atari ak'umuntu ku giti cye.
Yezu aragruka kandi ku bantu bagomba kwitabwaho, bagomba gutumirwa mu birori byacu. Ni abakene, n'impumyi, ni ibicumba. Si abaherwe, ahubwo ni abadafite. yezu arifuza ko urukundo rutari mpa nguhe, rwa rundi rw'ukuri kandi rwuzuye, rwa rundi ruzana impunduka muwurutanga no muw'uruhawe, ko arirwo rukiza, kandi ko ari rwo yaje kumenera amaraso kugira ngo tumwigireho gukunda. Tujye duhora twibuka ko atwigisha ko atazanywe no kugira abagragu bamuhereza, ahubwo yaje kuba umugaragu uhereza muntu.
Icyumweru cyiza.


text:
ISOMO RYA MBERE
Igitabo cya kabiri cya Samweli (2 Sam 18, 9-10.14b.24-25a.30-32; 19, 1-4)
Abusalomu arahunga, 18,9hanyuma aza guhubirana n’abagaragu ba Dawudi. Ubwo Abusalomu akaba ku nyumbu ye, maze inyumbu yinjira mu nsi y’ingara z’amashami y’igiti cy’ umushishi, umutwe wa Abusalomu ufatirwa mu mashami y’umushishi, asigara anagana mu kirere hagati y’isi n’ijuru ; naho inyumbu yari imuhetse irikomereza. 10Umuntu aramubona, araza abwira Yowabu ati «Nabonye Abusalomu anagana mu giti.» 14bYowabu afata mu kiganza cye ibihosho bitatu, maze abitera mu mutima wa Abusalomu.
24Ubwo Dawudi akaba yicaye hagati y’amarembo yombi. Umurinzi ajya hejuru y’irembo ku rukuta, yubuye amaso abona umuntu wirukanka ari wenyine. 25aUmurinzi atera hejuru kugira ngo abimenyeshe umwami. Umwami aravuga ati « Ubwo ari wenyine, ni uko hari inkuru nziza aje kuvuga. » 30Umwami aramubwira ati « Igirayo, hagarara hariya. » Yigirayo maze aguma aho ngaho. 31Nuko Umukushi arahagera, aravuga ati « Umwami, umutegetsi wanjye niyumve inkuru nziza : uyu munsi Uhoraho yakurenganuye, agukiza ibiganza by’abaguhagurukiye bose.» 32Umwami abaza Umukushi ati « Byose se byagendekeye neza n’uwo musore Abusalomu ? » Umukushi aramusubiza ati « Abanzi b’umwami, umutegetsi wanjye, bose barakabona urwo uwo musore yabonye, kimwe n’abaguhagurukiye bose kugira ngo bakugirire nabi ! 19,1Nuko umwami abyumvise arasuhererwa, arazamuka ajya mu nzu yo hejuru y’irembo ararira. Yariraga avuga ati « Mwana wanjye Abusalomu ! Mwana wanjye ! Abusalomu mwana wanjye ! Iyo njya gupfa mu mwanya wawe ! Abusalomu mwana wanjye ! Mwana wanjye ! » 2Baza kubwira Yowabu bati « Dore umwami ariho ararira kandi araganya, kubera Abusalomu. » 3Uwo munsi, umutsindo uhinduka amaganya mu mbaga yose, kuko bari bumvise bavuga ngo « Umwami yababajwe cyane n’umwana we. » 4Uwo munsi nyine, ingabo zose zigaruka rwihishwa mu mugi, boshye abakozwe n’isoni cyangwa abahunze urugamba.
ZABURI (Zab 86 (85),1-2, 3-4, 5-6)
Inyik/ Uhoraho, tega amatwi unsubize !
Uhoraho, tega amatwi unsubize,
kuko ndi umunyabyago w’umukene.
Undwaneho kuko nakuyobotse,
wowe Mana yanjye, ukize umugaragu wawe ukwiringiye.
Nyagasani, ngirira imbabazi,
ni wowe ntakira umunsi wose.
Shimisha umutima w’umugaragu wawe,
kuko ari wowe ndangamiye, Nyagasani.
Nyagasani, wowe ugwa neza kandi ukagira ibambe,
wowe ugirira impuhwe zihebuje abakwirukira bose;
utege amatwi wumve isengesho ryanjye,
uhugukire ijwi ryanjye ndagutakambira.
IBANGONDIRIMBO RIBANZIRIZA IVANJILI (2 Tim 1, 10)
Alleluya Alleluya.
Yezu Kristu, Umukiza wacu yatsinze urupfu,
maze atangaza ubugingo abigirishije Inkuru Nziza.
Alleluya.
IVANJILI
+ Mariko (Mk 5, 21-43)
Muri icyo gihe, 21Yezu ngo amare kugera ku nkombe yo hakurya ari mu bwato, ikivunge cy’abantu kimuhombokaho bamusanga aho yari ahagaze ku nkombe y’inyanja. 22Ubwo rero haza umwe mu batware b’isengero, akitwa Yayiro. Abonye Yezu apfukama imbere ye, 23amutakambira akomeje ati « Umukobwa wanjye yarembye cyane ; ngwino umuramburireho ibiganza akire, abeho. » 24Yezu ajyana na we, na cya kivunge cy’abantu kiramukurikira, kimubyiganaho.
25Ubwo rero hakaba umugore wari urwaye indwara yo kuva amaraso, ayimaranye imyaka cumi n’ibiri. 26Yari yarahababariye cyane kubera abavuzi benshi, ahamarira ibintu bye byose ariko ntibyagira icyo bimumarira, ahubwo akarushaho kumererwa nabi. 27Uwo mugore rero yari yarumvise ibyo bavugaga kuri Yezu, aturuka inyuma ye mu kivunge cy’abantu, nuko akora ku myambaro ya Yezu. 28Yaribwiraga ati «Byibuze ninkora ku myambaro ye, ndakira. » 29Akiyikoraho isoko y’amaraso irakama, maze yumva mu mubiri we akize icyo yari arwaye. 30Ako kanya Yezu yumva ko ububasha bumuvuyemo. Arahindukira abaza ikivunge cy’abantu ati « Ni nde ukoze ku myambaro yanjye ? » 31Abigishwa be baramubwira bati «Urabona iki kivunge cy’abantu bakubyiga impande zose, maze ukavuga ngo “Ni nde unkozeho ?” » 32Nuko areba impande zose ngo amenye uwakoze ibyo. 33Umugore rero wari uzi ibyamubayeho, aza afite ubwoba kandi ahinda umushyitsi amupfukama imbere, amubwiza ukuri kose. 34Yezu aramubwira ati « Mwana wanjye, ukwemera kwawe kuragukijije. Genda amahoro, kandi ukire indwara yawe. »
35Mu gihe akivuga ibyo, haza abantu bavuye kwa wa mutware w’isengero, baramubwira bati « Umukobwa wawe amaze guca. Uraruhiriza iki kandi Umwigisha? » 36Yezu aba yabumvise, abwira umutware w’isengero ati « Witinya ! Upfa kwemera gusa!» 37Nuko ntiyareka hagira undi mukurikira, uretse Petero na Yakobo, na Yohani murumuna wa Yakobo. 38Bageze mu rugo rw’umutware w’isengero, Yezu ahasanga urusaku rw’abantu bariraga, bacura imiborogo. 39Ngo yinjire, arababwira ati « Urwo rusaku n’ayo marira ni iby’iki ? Umwana ntiyapfuye, ahubwo arasinziriye. » 40Nuko baramuseka. Amaze guheza bose, ajyana na se na nyina b’umwana, n’abari kumwe na we, maze yinjira aho umwana yari ari. 41Nuko afata umwana ukuboko, aramubwira ati «Talita kumi», bigasobanura ngo « Mukobwa, ndabikubwiye haguruka !» 42Ako kanya umukobwa arahaguruka atangira kugenda, kuko yari afite imyaka cumi n’ibiri. Nuko ubwoba bwinshi burabataha bose. 43Abihanangiriza akomeje ngo ntihagire umuntu ubimenya, maze arababwira ngo bamugaburire.


text:
by http://urukundo.info
Akenshi bijya bishoboka ko umukobwa mwiza, wize, ukora cyangwa ukomoka mu muryango muzima n’ibindi usanga afite imyaka ibarirwa muri 30 na 40 nta mugabo, rimwe na rimwe nta n’umusore bafitanye gahunda yo kurushinga.
Iyo bigeze aha ni bwo abantu batangira kujujura uko bamubonye atambuka bavuga ko yagumiwe.
Biragoye kwemeza imyaka runaka umukobwa ageza agahita ashyirwa mu cyiciro cy’abagumiwe kuko buri muntu abiha inyito bitewe n’imyumvire ye.
Muri imwe mu miryango Nyarwanda, iyo umukobwa arangije kaminuza, usanga bamubaza bati ko nta muntu utwereka? Abandi bati fiyanse ari hehe? N’ibindi bibazo bisa n’ibyo biganisha ku ngingo y’ubukwe.
Uko imyaka yicuma ni ko umukobwa agenda yitakariza icyizere
Nyamara ariko igisekeje ni uko hari igihe bishobora guturuka ku babyeyi babaza ibibazo bangiranye umwana wabo iminsi yose yo kubaho kwe, baramuhaye amabwiriza y’uko badashaka na rimwe kuzamubonana n’abasore, ko abasore ari abantu babi, ko bazamwangiriza ubuzima, ko bamubeshya, n’ibindi byinshi kabone n’iyo yaba ari umukobwa mukuru.
Uku gufungirana umwana cyane no kumwangisha abasore ni kimwe mu bishyirwa mu majwi ko byaba intandaro yo kugumirwa ku mukobwa. Gusa abenshi mu bavuganye na IGIHE bemeza ko nta myaka izwi ihari ishinja umukobwa kugumirwa.
Nyuma yo kubakusanyiriza bimwe mu bitekerezo byatanzwe n’abantu batandukanye, abenshi bemeza ko abakobwa bagumirwa akenshi ari bo ubwabo baba babigizemo uruhare.
Dore bimwe mu bitekerezo byatanzwe mu biganiro umunyamakuru yagiranye n’abantu batanukanye bishimangira uruhare rw’abakobwa mu kugumirwa kwabo (abenshi amazina yabo yarhinduwe):
Ujeneza: “Iyo biyemeye bishobora kubaviramo kugumirwa”;
Umugisha: “Kwishyiramo ishusho y’umusore bazabana (akenshi usanga itanabaho) hanyuma agakomeza ategereje, amaso nayo agahera mu kirere nyine kuko aba ategereje ‘un type parfait’ (umuziranenge) kandi mu by’ukuri ntawubaho.”
Muhire: “Akenshi biterwa n’uko umukobwa yiyumva. Hari igihe umukobwa yumva ko ari mwiza cyane maze akiha kujya apinga abatypes (basore baza kumutereta) kandi wenda abo apinga ari bo bari ku rwego rwe ngo ategereje ama ‘bon gars’ (abasore b’agatangaza), bikarangira asanze yaripashije muremure (yaribeshye), agahita aririmba urwo abonye!”
Mbabazi: “Akenshi biterwa no gushaka ibikurenze, kutishimira uwo uriwe bigatuma wanga abo muri mu cyiciro kimwe utegereje abandi nabo batagushaka”.
Gisele: “Njye nzi ko akenshi abakobwa bafite amafaranga menshi ari bo bakunda kubura abagabo”.
Nteziryayo: “Ku kigereranyo cya 100% ariko wenda ntakabije 80%; abakobwa bagiramo uruhare mu kugumirwa kwabo kuko babenga cyane bategereje wa wundi uzaza hari uko ameze, afite Carina cyangwa Prado (ubwoko bw’imodoka); bikazarangira atababonye ahubwo yemera babandi baciriritse”.
Hari abakobwa bisohokana ahantu hakomeye bigatuma abasore babatinya
Festus: “Abakobwa batekereza ko abahungu ari bo bagomba gufata iya mbere mu rukundo kandi nyamara nta muhanga mu rukundo. Mwikwihagararaho”.
Mu gusubiza Festus, uwitwa Bijoux yahise agira ati “Festus ndashaka nkubaze, wowe umukobwa akubwiye ko agukunda ntiwahita umuca amazi? Non, tugomba kwihagararaho.”
Godwin yunzemo ati “Ni ibintu byiza kwihagararaho ariko ugasiba gukabya cyane ubundi uca amazi umuntu bitewe n’uko aje.”
Nyuma y’impaka nyinshi zatejwe no kuvuga ko umukobwa wakunze nawe ashobora kubibwira umuhungu, bamwe bavugaga ko uyu mukobwa yaba atagira isoni, abandi bakavuga ko umukobwa nawe ari umuntu kandi ashobora gukunda, abandi nabo bavuga ko uyu mukobwa utinyuka kuvuga ko yakunze ataba abibwira umusore umwe gusa ahubwo yaba abibwira benshi;
Munezero yagize ati: “Ariko se umukobwa arakundwa, ntakunde? Uyu muco ni uwa kera ku mwaduko w’abazungu ngo bagendaga mu kirago mpaka mu cyumba! Abakobwa ni imbuto y’urukundo kandi akubwiye ko agukunda, si ukwica umuco ahubwo ni ukuwukomeza kuko umuco urangwa no kurukomeza… Gukunda si umwihariko ni impano twahawe twese.”
Mu biganiro bitandukanye umunyamakuru yaganiriye n’abantu bakuze bafite ubunararibonye, bagaragaza ko hari igihe abakobwa banagumirwa kubera ko bagiye babeshywa kenshi bagera aho bagacika intege zo gukomeza kuvugana n’abandi kuko babishisha ko na bo ari indyarya.
Hari abakobwa bagumirwa babigizemo uruhare rukomeye
by http://urukundo.info
Labels: inama z'urukundo


text:
Saa sita z’ijoro ry’uyu wa Gatandatu rishyira ku Cyumweru ni bwo Rwibutso Claver yasesekaraga ku kibuga cy’indege mpuzamahanga cya Kigali kiri i Kanombe, urugendo avuga ko rwagenze neza ndetse akaba azanye umuzigo w’ubumenyi yakuye i Frankfurt.
Mu kiganiro yagiranya na INYARWANDA akigera i Kanombe, Rwibutso yavuze ko mu Budage yahigiye byinshi uretse n’ubutoza yahakuye andi masomo y’ubuzima busanzwe. “Ndishimye cyane kuba urugendo nagiyemo rurangiye amahoro. Amasomo yo narayabonye byaba muri gahunda y’ubutoza yari yanjyanye ndetse nanahakuye amasomo yafasha umuntu mu buzima busanzwe. Amasomo nize azamfasha kurushaho gukora akazi ko gutoza mfite ikintu niyongereho”. Rwibutso Claver.
Rwibutso Claver agera mu Rwanda
Zimwe mu nama bahawe n'inzobere zabahaga amasomo bakunze kubwirwa ko icyo basabwa ari ugushyira mu bikorwa ibyo bize kugira ngo batabyibagirwa cyangwa bigapfa ubusa.
"Abatwigishije batubwiye ko amasomo twahawe tugomba kuyashyira mu bikorwa mu makipe tubamo kandi tunarushaho gukomeza kwiga no kwitabira andi mahugurwa azamura ubumenyi bw'abantu mu mupira w'amaguru. Ubu ngiye gukomeza akazi kanjye mu ikipe y'Agaciro FC na Pepinieres FC ndebe ko nakomeza kuzamuka no kuzamura urwego nari nsanzweho". Rwibutso
Uyu musore wageze mu Rwanda ku munsi we w'amavuko, nubwo atoza muri Pepinieres FC asanzwe afite ikipe y’abana bakiri bato ya AGACIRO Football Academy ikorera i Remera, ikipe avuga ko imufasha kwiga no gushyira mu bikorwa ibyo yize mu ishuli ndetse n’amahugurwa.
Urukumbuzi rwari rwose
Abo mu muryango we baje kumwakira
AMAFOTO: Saddam MIHIGO-Inyarwanda.com


text:
Ngabo Medard Jobert uzwi ku kazina ka Meddy, aratangaza ko kuba ari umuhanga mu kwandika indirimbo z’urukundo ngo ahanini abikomora ku rukundo rw’ababyeyi Alphonse na Alphonsine rwajemo igihu bakaza gutandukana.
Meddy, yavukiye i Bujumbura mu Burundi, taliki ya 7 Kanama 1989. Mu Burundi ni naho yigiye amashuri abanza muri Ecole Independante ayakomereza muri Ecole Primaire La Colombiere ari naho yize ayisumbuye mu ishami ry’Imibare n’Ubugenge.
- Ngabo Medard ngo inganzo ye ayikomora ku gutandukana kw’ababyeyi be
Mu buto, Meddy yahuye n’ubuzima butamuryoheye nk’uko yabyifuzaga bitewe ahanini n’ibibazo byakuruwe no kuba ababyeyi be baratandukanye akiri muto cyane. Yabwiye Radio Rwanda ko ‘byasize icyuho mu buzima bwe’.
Meddy ni mwene Sindayihebura Alphonse na Cyabukombe Alphonsine, akaba umwana wa kabiri mu muryango w’abana bane , abahungu babiri n’abakobwa babiri.
Ababyeyi be bombi bafitanye inkuru yihariye y’urukundo ari nayo afata nk’umuzi watumye akurana inganzo yo kuririmba no kwandika indirimbo z’urukundo ari na wo mwuga akora.
Meddy avuga ko hari byinshi asanga yarabuze yakagombye kuba yarigishijwe na se Sindayihebura Alphonse. Ati “Ibyo nicuza mu by’ukuri sibyo nakoze ahubwo ni ibintu mbona nabuze mu buzima kubera icyo ikintu cyo kutagira ababyeyi bombi hamwe, cyo kutababona bari kumwe.”
Yongeraho ati “Ariko biranatangaje kuba ndirimba indirimbo z’urukundo kandi ntarigeze ndubona ku babyeyi banjye. Navuga ko nk’umusore hari ibintu byinshi nagiye niga mu buryo bugoye cyane kandi nari kubyiga mu buryo bworoheje iyo ngira ababyeyi bombi.”
- Cyabukombe Alphonsine nyina wa Meddy
Nubwo atarezwe na se ngo ntiyabayeho mu buzima bubi kuko nyina yagerageje kumubonera ibyo yakeneraga byose gusa ngo hari icyuho yakuranye.
Ati “Sinavuga ko nabayeho ubuzima bubi kuko mama yagerageje gukora ibishoboka kugira ngo tunyurwe n’ibyo turimo ariko aho biva bikagera hari icyuho umuntu aba afite muri we, ubyumva iyo urimo urakura mu mikorere no mu mitekerereze.”
“Sinakwirengagiza ko hari icyuho nari mfite mu mutima wanjye kutagira umuntu w’umugabo ukubwira iby’ubuzima, kandi bavuga ko iyo urerwa n’umugore akubwira ibintu ariko ntakwigisha byose nk’umugabo kuko aba atarabinyuzemo, hari byinshi niyigishije rero.”
Umuziki akora wiganjemo amagambo y’urukundo yawukomoye mu ruhererekane rw’inkuru y’urukundo rw’ababyeyi be yakuze abarirwa na nyina babanaga bya hafi.
Ati “Mama yakundaga kunganiriza cyane ku bintu bya papa, yambwiraga ukuntu bahuye, papa yitwa Alphonse mama akitwa Alphonsine. Bari bafite inkuru y’urukundo yihariye, bari bafite ibintu bahuriyeho, bombi bacurangaga gitari ndetse mama yakundaga kubwira papa ko amukunda cyane. Gukura numva ayo mateka byatumye nkura niyumvamo kwandika indirimbo z’urukundo.”
Mu myaka irindwi yari amaze mu mahanga yize kwigira no kumenya kubaho ku bwe nk’umusore wishakiraga buri kintu cyose yakeneraga mu buzima bwo muri Leta Zunze Ubumwe za Amerika atari kumwe n’ababyeyi.
Se wa Meddy yitabye Imana mu mwaka wa 2008, yaguye mu Burundi aho yari yaragiye kuba nyuma yo gutandukana na nyina wa Meddy.
Meddy, ni umuhanzi nyarwanda umaze kubaka izina mu buryo bukomeye mu njyana ya R&B na Pop, yaje mu Rwanda nyuma y’imyaka irindwi atuye muri Leta ya Texas muri Amerika.
Nkindi Alpha
Ibitekerezo
meddy ubuzima bubi buguhesha ubwiza ko mereza aho turagushyikiye!!!!!! Kanda hano umusubize
Ariko "imirasire.com"ngirango yahindutse urubuga rw'imyidagaduro kimwe n'"inyarwanda.com"!Biragaragara ko bahinduye icyerekezo uru rubuga rwari rufite mbere!Nabyo si bibi ninjya nshaka amakuru y'abahanzi n'imyidagaduro nzajya n'iyizira ku "imirasire.com"! Kanda hano umusubize


text:
Mu rwego rwo kugabanya umubyigano w’imodoka (emboteillage) mu mihanda yo mu mujyi wa Kigali hagiye kujya hifashishwa amatara ayobora imodoka (Traffic lights/feu de circulation routière) akoresha ikoranabuhanga.
Ubuyobozi bw’Umujyi wa Kigali butangaza ko ayo matara ayobora imodoka abantu bakunze kwita “Feu Rouge”, akoresha ikoranabuhanga, azabasha kuyobora neza imodoka kuko ahari kuri ubu adafite iryo koranabuhanga.
Umubyigano w’imodoka mu mihanda ya Kigali ukunze kugaragara mu masaha ya mu gitondo na nimugoroba ubwo abantu batandukanye baba bajya cyangwa bava mu kazi.
“Feu Rouge” ziriho ubu nta bushobozi zifite bwo kuyobora imodoka uko byifuzwa. Hari igihe biba ngombwa ko zizinywa hakifashishwa Abapolisi.
Rangira Bruno, umuvugizi w’umugi wa Kigali avuga ko izo “Feu Rouge” zikoresha ikoranabuhanga bagiye kuzana zifite ubushobozi bwo kumenya icyerekezo kirimo imodoka nyinshi akaba ariho ziha burenganzira.
Agira ati “Kimwe mubyo dutegura gukora ni ugukoresha ikoranabuhanga mu kugenzura ibinyabiziga mu muhanda (Intelligent traffic management) aho ‘Feu Rouge’ zizajya zibasha kureba icyerekezo gifite imodoka nyinshi abe arizo zihabwa uburenganzira bwo gukomeza.”
Akomeza uvuga ko zimwe muri “Feu Rouge” zitagikora zigiye kuvugururwa ndetse ngo hari byinshi biri gukorwa kugira ngo ikibazo cy’umubyigano w’imodoka gikemuke birimo kwagura imihanda no guhanga indi mishya.
Ntagerura Jean Paul, umwe mu bashoferi bo mu mujyi wa Kigali avuga ko hari ubwo “Feu Rouge” zifunga ibinyabiziga, zigatanga uburenganzira ku muhanda utarimo ikinyabiziga.
Agira ati “Wasangaga hari ubwo zifunze ibinyabiziga mu muhanda zigatanga uburenganzira ku muhanda utarimo ikinyabiziga bigatinza abagenzi ariko kuba izizashyirwamo zizaba zifite ubushobozi bwo kumenya ahari imodoka nyinshi bizafasha cyane.”


text:
Abdoni SABAKATI yari umukirisitu w’Umugande. Kimwe n’incuti ye Tobi KIBATI, ni umwe bu Bagande 12 bari bagize itsinda ry’ibisonga by’Abogezabutumwa ba mbere baje mu Rwanda mu 1900. Icyo gihe yari afite imyaka 27. We ubwe yarivugiraga ati : “Igihe cy’intambara ya bagenzi banjye, abahowe Imana b’Abagande, nari mpari. Nari mfite nk’imyaka 12. Ndahungetwa na n’ubu iyo ntekereje ibitotezo byagiriwe Kiliziya Gatolika… Nabatijwe na padiri BRARD, kuwa 15 Kanama. Sinibuka umwaka neza umwaka nabatijwemo”[1].
Guhera icyo gihe Abdoni yakurikiye Padiri A. Brard ku kirwa cya Ukerewe n’i Katoke mu gihe cy’imyaka 3. Amaze kumubera inkoramutima, yamutoreye kuba umwe mu bazaherekeza intumwa zoherejwe i bwami i Nyanza muri Werurwe 1899 mu rwego rwo gutegura ishingwa rya misiyoni ya mbere mu Rwanda[2]
.
Kuva aho Abamisiyoneri bagereye i Save muri Gashyantare 1900, padiri A. Brard yasabye Abdoni SABAKATI kwigisha ku misozi ya Mbazi na Mwurire, hanyuma amwohereza i Kinyamakara. Izina ry’uwo musozi wa nyuma ni naryo ryaje kumubera akabyiniriro. SABAKATI afata icyemezo cyo kuguma mu Rwanda, kandi arongora umukobwa w’umunyarwandakazi Elisa BAGENI nyuma y’urupfu rw’umugore we w’umugandekazi. Ndetse batatu mu bigishwa be baje kuba abapadiri, ari bo : Padiri Yovita MATABARO, padiri Mikayire SEYOBOKA na padiri Yohani KAJYIBWAMI, kimwe n’abahungu be babiri nabo babaye abapadiri, umwe muri bo ni padiri Emmanuel BIGUMIRABAGABO[3]
.
Mu kwakira 1902 yahuye n’ibigeragezo i Mwurire, agasozi gaherereye mu majyaruguru y’iburengerazuba bwa Save, nko mu birometero bibiri uturutse kuri misiyoni. Nk’uko tubikesha umwanditsi w’amateka ya misiyoni: “… abaturage babiri, basinze gakeya, ni ukuri, bacuze umugambi wo kwica umukateshisite Abdoni, kubera ko abana biga, kandi n’abagabo bari incuti zabo bakaba batagishaka gusangira nabo inzoga. Umutware arashaka kubasahura, ariko barabareka bakidegembya. Abo bantu babiri ni Kabwana na Semarahangare (turaburira abo mu bisekuru bizaza)”[4].
Abdoni SABAKATI yabaye umukateshisiti wa paruwasi ya Save igihe cy’imyaka 36. Uko yagendaga agana iza bukuru, niko yagiraga intege, atagifite imbaraga zo gukora, agabanya imirimo ye. Nyamara yakomeje kwitabira gahunda za Missa ntagatifu nubwo bwose yagombaga gukora urugendo rw’ibirometero bitandatu, kuva iwe kugera kuri paruwasi. Umunsi umwe yaraguye yitura hasi, arahaguruka, imyambaro ye yuzuye ibyondo. Abantu bamugira inama yo gusubira iwe kwiyuhagira. Ariko we ntiyabikozwa, yikomereza urugendo yerekeza ku Kiliziya, arababwira ati : “Imana ntireba imyambaro, ahubwo ireba umutima”[5].
Yapfuye afite imyaka 95 mu kwezi kwa Gashyantare 1968. Iminsi mike mbere y’urupfu rwe, umuhungu we, padiri E. BIGUMIRABAGABO yaje kumusura, uwo mupadiri amubaza niba yakongera iminsi y’uruzindunduko rwe kugira ngo agumane nawe. Abdoni yaramusubije ati : « Mwana wanjye, subira mu mirimo yawe ushinzwe muri Kiliziya, naho njye undeke ; abazaba bari hafi yanjye bazaba bahagije kugira ngo banshyingure »[6].
Ubu buhamya bwe bw’ukuntu abamisiyoneri bakiriwe n’abaturage b’i Save bwanditswe mu 1950[7]
. Icyo gihe yari afite imyaka 77.
« Twagumye i Nyanza tuhamara iminsi 3. Musenyeri Hiriti asaba ikibanza mu majyepfo, maze abogezabutumwa bafata icyemezo cyo gutura i Save. Abantu baraduhungaga, ariko padiri BRARD yateraga amasaro kugira ngo abantu bayatoragure. Bityo, abaturage babona ko ari umuntu mwiza, nuko ntibongera kumutinya. Iyo padiri yagiraga aho ajya, indogobe yaramuhekaga, twe tukamugenda impande. Iyo indogobe yannyaga hafi y’urugo, abantu bavugaga ko muri urwo rugo hatuye umurozi, kuko bavuga ko indogobe yazobereye mu kuvumbura bene abo bantu.
Abogezabutumwa bamaze gutura i Save, buri wese muri twe yahawe inzu, kandi inzu zacu zari zikikije iz’abapadiri. Nuko buri wese Padiri Brard amugenera umusozi yagombaga kwigishaho inkuru nziza. Ni muri urwo rwego nabaye umukateshisiti w’imisozi ibiri, umusozi wa Mbazi n’uwa Mwulire. Kuri uwo musozi wa kabiri mpagirira amahirwe, kuko umwe mu bigishwa banjye yaje kuba umusaseridoti: ni Padiri Jovite MATABARO.
Twabigenzaga dutya : Abagande bahitagamo abana, bakabaha izina ry’INTORE, hanyuma bakabigisha. Uburyo bwacu bwo kuvuga Ikinyarwanda bwahuruzaga abanyamatsiko benshi bavugaga ko imvugo yacu ari “UMUNYU”. Byarabasetsaga cyane, nuko abandi bana bataraba abigishwa bagasanga za ntore bakazibwira bati : “Umva! Natwe mubabwire amazina yacu, kugira ngo natwe batwandike, bityo natwe tuzaze kumva iyo mvugo yabo bavuga ko ifite uburyohe budasanzwe!”.
Igihe abigishwa ba mbere bagiriye ubushobozi bwo kwigisha iyobokamana, bahawe ubutumwa bwo kujya gushaka abandi bigishwa. Nyamara, bamwe muri bo bakoresheje nabi ubwo butumwa bahawe, babukoresha bigwizaho imitungo bitwaje ko baziranye n’abazungu. Cyakora aho iyo nkuru igereye ku bamisiyonari, abo banyamakosa bahawe ibihano bikomeye.
Ikindi cyakuruye rubanda kikabatera kwitabira misiyoni: ni imbyino y’intambara “URUKATSA” yabyinwaga buri cyumweru n’urubyiruko rwemeye. Niko kandi byari bimeze no ku mukino w’ibiti (barre) utarakinwaga gusa n’abigishwa n’abagande ahubwo n’abamisiyonari ubwabo barawukinaga. Buhoro buhoro uwo mukino uramamara : abantu baturukaga hirya no hino ku misozi baje kuwureba. Abamisiyoneri kandi bemerera abigishwa ko bashobora gukina n’abapagani. Bityo, abaturage batangira kujya bagendagenda kuri misiyoni; nuko abamisiyoneri bamenyera igihugu kandi abaturage ntibongera kujya bababona nk’abanyamahanga baje kurya abantu.
Kuwa gatandatu, abakateshisiti b’intyoza batumizaga abigishwa babo mu nama yo ku cyumweru kuri Misiyoni. Buri tsinda ry’abagishwa ryari rifite umuyobozi “kapita” wabagenzuraga ayobowe n’umukateshisiti w’umugande. Igihe abakirisitu babaga bari mu misa, mu kiliziya, abigishwa babaga bari mu gisharagati, bakikijwe n’abagande. Harangwaga urusaku rwinshi iyo habaga haje abagore muri icyo gisharagati. Abo bantu bari bataramenya itandukaniro riri hagati y’iyobokamana ry’ubukristu n’imigenzo gakondo yo kubandwa. Iyo babasabaga gupfukama, babikoraga nk’uko bagigenza mu mihango ya Lyangombe. Twababwiraga gukora ikimenyetso cy’umusaraba, kandi dutangira kubigisha inyuguti. Nuko icyo gihe urusaku rukarushaho kwiyongera: abagabo n’abagore ntibari bazi gusoma icyo ari cyo, nuko bagasubizanya ubugoryi : “yaaa! yaaa! yaaa!” Byabaga ngombwa kubakubita kugira ngo baceceke; icyo gihe rero tukihatira kubasobanurira ko hariho izindi nyuguti zitari “yaaa!” Ibyo iyo na n’ubu mbyibutse biransetsa cyane.
Iyo kwiga gusoma byarangiraga, padiri Brard yarazaga. Abantu bari bazi ko igihe yinjiye bagomba guceceka no kwifata neza. Nuko akababwira interuro ngufiya, mu buryo bwose bumushobokeye kumvikanisha icyo ashatse kuvuga. Nuko hagakurikiraho ikiruhuko. Nyuma ya saa sita, twaririmbaga igisingizo cy’Isakaramentu Ritagatifu, hanyuma abasore bagatangira imyitozo yo kubyina.
Hagati mu cyumweru, buri gitondo, abigishwa bigaga gusoma, hanyuma P. Brard akaza kubigisha kimwe no ku cyumweru. Habagaho ikiruhuko hanyuma tugasubira mu ishuri. Saa sita, abigishwa batuye hafi bajyaga iwabo; abandi bacumbitse mu nkambi y’Abagande. Basangiraga nabo mu byibo. Aha ni naho haje gukomoka imvugo: “Ese waba waraririye mu cyibo nk’Urukatsa?” bashaka kuvuga: “Ese waba warabaye umukirisitu mu bihe by’ubutwari?”
Abagande bari benshi, kandi bose bari bafite imbunda. Buri wese yari afite uburyamo bwe yihariye. Mu ijoro, bakoraga uburinzi, bagasimburana ku masaha yagenwe. Kwari ukugira ngo bivune igitero cyatungurana, cyane cyane icyaturuka i Nyanza : Bakekaga ko Umwami Musinga afite igitekerezo cyo gutera abapadiri. Abo bagande bari basuganije neza ku buryo ku ntabaza iyo ari yo yose, buri wese yari azi ahantu agomba kujya kugira ngo arengere Misiyoni.
Tubyutse, twajyaga gusenga ku kiliziya kandi tukumva misa, mu gihe abigishwa bagiraga isengesho ryabo mu kindi cyumba. Nyuma ya misa, Abagande bajyaga mu « rukiko » (ikoraniro), kugira ngo bahabwe amabwiriza y’umunsi. Padiri Brard yababwiraga imisozi buri wese ari bugenderere ; akenshi yarabahinduranyaga ; kugira ngo ibyo bahakora abandi babigenzure. Iyo kuri misiyoni havukaga amakimbirane, padiri abantu bose yabahaga igihano cyo guhinga umunsi wose kugeza ijoro riguye. Hari n’ubwo igihano cyakomezaga mu ijoro bakamurikirwa n’urumuri rw’itabaza ! Ubu nibwo buryo umwogezabutumwa yifashishije kugira ango akumira amacakubiri mu bayoboke be : abantu bose batinyaga ibi bihano, kandi bakabitekerezaho cyane mbere yo kugira uwo umuntu atuka cyangwa agirira nabi.
Abamisiyonari ndetse batangaga ibihano bikaze kurushaho ku bayoboke bigwizagaho impano n’imitungo bishingikirije ko baziranye n’Abazungu. Babakozaga isoni bikomeye. Niko byagendekeye uwitwa Alani Njyangwe, wari wagiye gukanga abaturage bo ku gasozi kayoborwa na Linguyeneza. Uwo munsi bigisha mu kiliziya, ko byari bigayitse kujya kwigisha iyobokamana ugatahana umukumbi w’ihene, cyangwa intama cyangwa inka. Niba rero abayoboke ba mbere bariswe « inyangarwanda » , nuko bamwe muri bo bari babikwiriye. Nyamara n’ubwo bwose imyitwarire yabo yari ihabanye n’ubukristu, ubuntu bw’Imana bwakoze umugambi wabwo, nuko ubukristu bwumvikana neza kurushaho.
[1]
SIBOMANA J. : Le survivant de la première caravane vous parle.
Grands Lacs, No
135, 15 sept. 1950, p. 27
[2]
HONKE G., Au plus profond de l’Afrique, le Rwanda et la Colonisation allemande 1885-1919.
Wuppertal 1990, p. 129.
[3]
VAN DER MEERSCH J. Le Catéchuménat au Rwanda de 1900 à nos jours,
Kigali, 1993, pp. 38-39
[4]
HEREMANS R. – NTEZIMANA E., Journal de la Mission de Save, 1899-1905,
Ruhengeri, 1987. pp. 77-78.
[5]
KANYARWANDA R., L’Apostolat des Laics au Rwanda de 1900 a nos jours.
Rome 1988, pp. 149-150.
[6]
SIBOMANA J., op. cit.,
pp. 28-30
[7]
SIBOMANA J., op. cit.,
pp. 28-30
Twabikuye mu gitabo SAVE – 1900, FONDATION DE LA PREMIERE COMMUNAUTE CHRETIENNE AU RWANDA, cya Padiri Stefaan MINNAERT, pp. 25-30
Byahinduwe mu Kinyarwanda na Robert MAKUTA


text:
Mukasinafi Veronique uvuga ko yigereranya n’inkirirahato (Ifoto/Umuhoza G)
*Yari ahetse umwana w’imyaka 9 bamumutemera mu mugongo arapfa we arasigara
*Yari yihishe hafi y’igihuru bamwicira abasore batatu mu maso nyamara we ntibamubona
*Yasigaye wenyine mu muryango wari ugizwe n’abantu barenga 40
Mukasinafi Veronique avuga ko ku mazina yiswe n’ababyeyi yongeraho “agafu k’inkirirahato” kuko asanga kuba akiriho na we atiyumvisha inzira byanyuzemo.
Uyu mukecuru utuye mu Murenge wa Kigabiro, mu Kagari ka Sovu mu Karere ka Rwamagana, avuga ko ubwo bamaraga kumva inkuru y’urupfu rwa Habyarimana wayoboraga u Rwanda kuwa 6 Mata 1994 bahise bitegura ko bagomba gupfa ndetse baranabyakira.
Avuga ko tariki ya 12 ari bwo umusozi uturanye na Sovu watangiye gutwikwa ndetse n’abari bahatuye bagatangira guhungira aha i Sovu.
Ati “Bamaze kutubwira ko Habyarimana yapfuye, n’ubundi twahoraga duhagaritse umutima buri munsi twahoraga twiteguye gupfa ubwo rero bamaze kubitubwira turitegura tuti ‘nta kundi tugomba gupfa kuko nta buhungiro twari dufite.’”
Abari bavuye ku musozi wa Munyaga uturanye na Sovu ngo baraje bahura n’abandi bari batangiye kuva mu ngo zabo bahurira mu rugo kwa Mukasinafi, ariko bukeye baza kubwirwa ko bagabweho igitero.
Aha ngo abari abagabo ndetse n’abana b’abasore bafashe iya mbere bajya kugerageza kurwana n’ibitero byari bibateye, abagore na bo basigarana n’abana batoya ndetse n’abana b’abakobwa ariko baza kubona ko aho bari nta mutekano bagatangira gutatana nyamara bakabwirwa guhungira ku mashuri ngo barindirwe umutekano.
Inzira igoye y’ubuzima bwa Mukasinafi muri Jenoside
Mukasinafi avuga ko ubwo bamaraga kubona abaturanyi batangiye kubihakana, yahise afata abana yari kumwe na bo batangira guhunga berekeza ahitwa i Rutonde aho bageze mu nzira bagahura n’interahamwe zarimo zikumira abantu kugira aho bajya zishaka kubakusanyiriza ku mashuri.
“Ubwo abana banjye twari kumwe bahise baca haruguru bariruka, ariko kubera ko nari mfite umwana bimbuza kugira aho mpungira ndajajaba njya mu gahuru ngumamo, imvura irahanyagirira, babana uko bagiye simbizi naraye aho.”
Mu kuguma muri iki gihuru ariko ngo ntiyongeye kubona abana ndetse n’abavandimwe yatekereje ko afite umwana yabyaye muri batisimu utuye i Rutonde kandi utarimo ahigwa ubwo yigiriye inama yo kujyayo.
Ubwo yaraye agenda n’umwana w’imyaka icyenda mu mugongo, aza kugera ku mugezi agwamo atabizi atangira kurigita abura uko abigenza, abura ubukomeza ndetse n’ubusubira inyuma ariko ku bw’amahirwe abasha gusubira aho yavuye maze ahita yijishura umwana amujugunya hejuru ku nkombe.
“Nashoboye kujishura umwana mujugunya hejuru nanjye ndabona ndazamuka, nkomeza kugenda muri ako kabande ngize Imana mbona nguye mu kayira kazamukaga kajya mu rugo najyaga mo. Nageze munsi y’urugo inka zaho zitangira kwikanga umuntu kandi ruguru y’urugo hari bariyeri, nahise ndyama mu mugende w’amaganga munsi y’urugo.”
Mu kiganiro cyihariye yahaye Ikinyamakuru Izuba Rirashe, yakomeje agira ati “Bwamaze gucya numvise bavuye kuri bariyeri ubwo mfata umwana wanjye turazamuka tujya mu rugo tukihagera nsanga nyir’urugo yicaye ku muryango ati ‘urajya he nyagupfa we ko wumva umugabo wawe baraye bamwishe!’ Ariko nkumva sinzi ibyo arimo avuga. Ku bw’amahirwe aranyakira nsanga bene wabo bari aho ubanza bari bagize ubwoba.”
Ntibyatinze kuko haje kuza igitero kimusanga muri uru rugo, dore ko ngo atabashaga kwihisha kubera umwana yari ahetse, nyir’urugo akibibona ahita amwirukana ngo amubwira ko adashaka ko umupfira mu rugo.
Akiva muri uru rugo yari yarabyayemo umwana muri batisimu, ngo yumvise ko abandi bari mu bitare bya Rutonde abasangayo ariko nyuma y’igihe gito haza kuza ibitero byica abantu benshi ariko we ngo bakamunyura ku mutwe birukanka kandi umwana yari afite arimo arira kuko yari ashonje ndetse afite n’inyota amusaba amazi yo kunywa.
Yasubiye i Sovu bamubwiye ko abagore n’abana basubijwe iwabo nta wongera kubica
Mukasinafi avuga ko ubwo yamaraga kubona asigaye mu bitare wenyine yigiriye inama yo gusubira ku mukobwa we, ariko akigera yo bamwamaganiye kure bamubwira ko bahamusiga bakamwica wenyine, gusa ngo umwe muri uru rugo yahise amubwira ko benewabo basubiye mu matongo yabo.
Yafashe urugendo ageze ahari iwabo bamubwira ko abagore n’abana babahurije hamwe hakaba ari ho barimo gushakirwa ubufasha na we ahita ajyayo, aha ngo hari mu kizu cy’itongo bari babahurije. Ati “Narahageze koko nsanga babahaye ibitoki n’ibinyobwa barimo basekura bagiye kurya, barimo baraca udukoma two guhorezaho abana, babahaye amazi mu majerikani maze si ukunywa turusha inka z’inzungu.”
N’ubwo ariko bari bahawe ibyo kurya ngo ntabwo babiriye, kuko ubwo bari batangiye guteka ibishyimbo ngo hahise haza igitero, nk’uko akomeza abisobanura.
“Mu gihe ibishyimbo byari bigeze igihe cyo gutogota haba haje igitero bambaye ibintu by’icyatsi, ‘bati ni nde wabazanye aha ko impunzi zijya muri Leta zijya mu rugo rw’umuturage? ni nde wabahaye ibi biryo, abagome barabagaburira?’ Ubwo babiduteruzaho baragenda badushyira mu mashuri abiri. Bashyizeho uburinzi maze bakajya bafata abakecuru bashaje bafite inda zizingazinze bakajya bakurura ibihu bakababaza ngo amafaranga bahabitse nibayazane bayabahe.”
Uretse gushinyagurira aba bakecuru, avuga ko aha abana b’abakobwa barimo byibura umukuru muri bo yari afite imyaka 12, ariko bose bakorewe ibya mfura mbi hanyuma bagacana umuriro bashyiramo urusenda babafungiranye mu mashuri.
Bukeye bw’uyu munsi ngo ni bwo haje igitero giturutse ahitwa i Nkungu cyari kivuye kwica Mwurire, kibambura imyambaro n’ibyo bari bafite byose kibasiga aho, ariko hahita haza abanyesovu birukana abari babarinze.
“Twahise tubasaba ko tuva mu ntebe z’abanyeshuri, twahise dusohoka tujya ku kibuga imbere y’ishuri, bahera ku wa mbere wari umuvandimwe wanjye Mukamfizi Verena bamukubita impiri yikubita hasi, ubwo baba bashyikiriye wa mwana nari mpetse bakubita mu mutwe kabiri ndamugwira ndamuryamana yapfuye, ubwo birara mu bandi nk’abatema amasaka bandyama hejuru barantwikira.”
Mukasinafi avuga ko yumvise bavuga ko nibucya bagaruka kujugunya abo bantu bose mu byobo byari byaracukuwe, ubwo ni bwo yashatse uko ava muri iyo mirambo agera ku muhanda yikanze umuntu ahita yiruka agwa mu mungoti araramo.
“Bwarakeye batangiye guhiga mba ngiye mu gihuru cyari hirya yanjye mbundamo, ubwo uko bahiga bahageze bati ‘aha hagiyemo umuntu dore yakomye ikime agiyemo, undi arababwira ati tugende ubwo ni uwarayemo uvuyemo’ baragenda bateragura ibirere hejuru bashaka abantu bakata inyuma yanjye imbwa ziza kumpiga rero, barongeye barakimiranye bagaruka aho ndi, imbwa zizamuka zimoka mu gihe batangiye gutemurura ibihuru ngo bangereho haza abasore batatu bavuye i Mwurire bahunga.
Babagezeho bati ‘murava he?’ bati turava i Mwurire ariko dufite amarangamuntu, bati ‘n’iyo mwaba mufite zahabu, ibintu twavumbuye ejo i Mwurire bakabitwambura ntabwo muducika’, Ngiye kubona mbona ngo pa pa pa! Abasore bikubita imbere yanjye mbarora, ako kanya bataranogoka hakuba imvura iteye ubwoba, baba barirutse nsigara aho imvura ihise ku mugoroba bagaruka kunogora ba bandi.”
Nyuma yo kurarana n’iyi mirambo itatu, Mukasinafi yigiriye inama yo kujya ku wari umuturanyi we ngo amusabe amwice kuko yumvaga atazi igihe azihisha kugeza kandi yaranakomezaga kumva bavuga ko bazicwa kugeza ubwo umwana w’umuhutu azajya abaza uko abatutsi basaga, ariko umugore we ngo abasha kumuhisha aho yaharaye ijoro rimwe bugacya Inkotanyi zamaze gufata Umujyi wa Rwamagana.


text:
Kuri iki cyumweru tariki 27 Werurwe 2016, ubwo hirya no hino ku isi abakristo bizihizaga umunsi mukuru wa Pasika, ku mugoroba nibwo muri Pakistani abiyahuzi bagabye igitero ku bakristo bari bateranye bizihiza uyu munsi, 65 bahasiga ubuzima abandi 340 barakomereka.
Iki gitero bikekwa ko cyaba cyaragabwe n’agatsiko k’abataribani cyabereye hafi ya Pariki yitwa Gulshan-e-Iqbal, mu mujyi wa Lahore, aho abakristo benshi bari bahuriye ngo bizihize Pasika.
Amakuru dukesha urubuga rwa gikristo Infochretienne.com avuga ko ubuyobozi bwa Pakistani bwatangaje ko iki gitero cyaguyemo abantu 65, hagakomereka 340, ariko uko amasaha agenda akura iyi mibare ishobora kwiyongera.
Umuyobozi wa Polisi muri aka gace yatangaje ko iki gitero cyabereye hafi y’ahasanzwe habera imikino y’abana. Yongeyeho ko umubare munini w’abapfuye n’abakomeretse ari abana n’bagore.
Ubwo iyi nkuru yandikwaga umuyobozi w’ibitaro bya Jinnah byajyanwemo aba bantu Dr Ashraf yagize ati ‘’ Kugeza ubu tumaze kwakira imibiri 40 n’abandi barenga 200 bakomeretse, abanshi muri bo bamerewe nabi, dukomeje kubitaho mu buryo bwose, icyakora ndatinya imibare ishobora kuzamuka.’’
Umyobozi w’umujyi wa Lahore Jamaat-ul-Ahrar yatangaje ko hariho ubufatanye bw’inzego zitandukanye harimo n’iz’umutekano mu rwego rwo gukora ubutabazi.
Ubusanzwe abakristo mu gihugu cya Pakistani ni umubare muto kuko bagize gusa 2% by’abatuye iki gihugu basaga miliyoni 200 biganjemo abayoboke b’idini ya Isilamu. Iki ni kimwe mu bihugu bikandamiza ku rwego rwo hejuru abakristo, kugeza naho bashyiraho amategeko ahanisha igihano cy’urupfu uwanyuranyije n’amahame ya Isilamu.


text:
Page 2 of 3
ABAHABWA IMIGABANE IGENWE
Izungura riri amoko abiri (2):
-
Abazungura imigabane igenwe.
-
Abazungura imigabane itagenwe.
Dushingiye kuri ayo moko abiri, abazungura bari mu byiciro bine bikurikira: 1. Abazungura umugabane ugenwe gusa : abo ni barindwi:
-
Nyina w'uwapfuye.
-
Umuvandimwe w'uwapfuye bavukana kuri nyina.
-
Mushiki w'uwapfuye bavukana kuri nyina.
-
Nyirakuru ubyara nyina w'uwapfuye.
-
Nyirakuru ubyara se w'uwapfuye.
-
Umugabo w'uwapfuye.
-
Umugore w'uwapfuye.
2. Abazungura umugabane utagenwe gusa, abo ni cumi na babiri:
-
Umuhungu w'uwapfuye.
-
Umwuzukuru ubyarwa n'umuhungu w'uwapfuye kumanura ku b'igitsina gabo.
-
Umuvandimwe w'uwapfuye bahuje ababyeyi bombi.
-
Umuvandimwe w'uwapfuye bahuje Se gusa.
-
Umwana w'umuvandimwe w'uwapfuye bahuje ababyeyi bombi.
-
Umwana w'umuvandimwe w'uwapfuye bahuje Se gusa ugakomeza ukamanuka.
-
Se wabo w'uwapfuye uvukana na Se ku babyeyi bombi.
-
Se wabo w'uwapfuye uvukana na Se kuri Se gusa.
-
Umuhungu wa Se wabo uvukana na Se ku babyeyi bombi ugakomeza ukamanuka.
-
Umuhungu wa Se wabo uvukana na Se kuri Se gusa ugakomeza ukamanuka.
-
Uwamubohoye ku ngoyi y'ubucakara w'umugabo.
-
Uwamubohoye ku ngoyi y'ubucakara w'umugore.
3. Abazungura umugabane ugenwe rimwe na rimwe,n'umugabane utagenwe rimwe na rimwe cyangwa bakabihuza byombi,abo ni babiri:
Ise na Sekuru b'uwapfuye.
Umwe muri bo azungura kimwe cya gatandatu (1/6) cy'ibyasizwe n'uwapfuye akagihabwa iyo ari kumwe n'abakomoka k'uwapfuye bazungura,ashobora no kuzungura umugabane utagenwe wonyine iyo atari kumwe n'abakomoka k'uwapfuye,ashobora no kuzungura umugabane ugenwe n'utagenwe icyarimwe iyo ari kumwe n'umukobwa w'uwapfuye hagasigara ibirenze kimwe cya gatandatu (1/6).
Urugero: Nk'umuntu upfuye asize umukobwa,Nyina na se, abantu nkaba bagabana mu buryo bukurikira: Umukobwa ahabwa kimwe cya kabiri (½) Nyina agahabwa kimwe cya gatandatu (1/6) Ibisigaye bihabwa se nk'umugabane wagenwe ari wo kimwe cya gatandatu (1/6) n'utaragenwe aribyo bisigaye.
4. Abazungura umugabane wagenwe rimwe na rimwe n'utaragenwe rimwe na rimwe ariko ntibayihuze yombi. Abo ni abane (4):
-
Umukobwa yaba umwe cyangwa benshi.
-
Umukobwa w'umuhungu we,uw'umwuzukuru ,ugakomeza ukamanuka ku bakobwa bakomoka ku bahungu yaba umwe cyangwa benshi.
-
Mushiki we bavukana ku babyeyi bombi yaba umwe cyangwa benshi.
-
Mushiki we kuri se, yaba umwe cyangwa benshi.
Abo bazungura umugabane ugenwe iyo batari kumwe na basaza babo, bakazungura umugabane utagenwe iyo bari kumwe na basaza babo.
Abazungura imigabane igenwe ni abantu cumi n'umwe (11), ari bo:
-
Umugabo w'uwapfuye
-
umugore w'uwapfuye n'ubwo baba barenze umwe.
-
Nyina w'uwapfuye
-
Se w'uwapfuye
-
Sekuru w'uwapfuye
-
Nyirakuru w'uwapfuye n'iyo baba benshi
-
Abakobwa b'uwapfuye
-
Abakobwa b'umuhungu w'uwapfuye
-
Bashiki b'uwapfuye bavukana ku babyeyi bombi.
-
Bashiki b'uwapfuye kuri se
-
Abavandimwe b'uwapfuye kuri nyina, baba abahungu cyangwa abakobwa.
Abo bose bazungura mu buryo bukurikira :
IZUNGURA RY'UMUGABO
Umugabo azungura umugore we kimwe cya kabiri(½) cy'umutungo iyo umugore we adasize abamukomokaho bamuzungura,ari bo: Abana be baba babakobwa cyangwa abahungu,n'abuzukuru bakomoka ku bahungu be. Naho abuzukuru bakomoka ku bakobwa be,abo ntibazungura
Umugabo azungura umugore we kimwe cya kane cy'umutungo ( ¼ ) iyo umugore we asize abashobora kumuzungura yaba yarabayaranye n'uwo mugabo bari kumwe cyangwa uwo yigeze gushaka mbere. Allah yaravuze ati:" Mufite kimwe cya kabiri (½ ) mu byasizwe n'abagore banyu igihe badasize abana, ariko igihe basize abana, muhabwa kimwe cya kane ( ¼) cy'ibyasizwe n'abagore nyuma yo gukuramo imirage baraze n'imyenda". Qor'an 4:12.
IZUNGURA RY'UMUGORE
Umugore yaba umwe cyangwa benshi azungura umugabo we kimwe cya kane ( ¼ ) igihe adasize abamukomokaho bashobora kumuzungura. Umugore yaba umwe cyangwa benshi azungura umugabo we kimwe cya munani (1/8) igihe asize abamukomokaho bazungura baba abo yabyaranye n'uwo mugore cyangwa undi mugore bigeze gushakana.
Allah yaravuze ati: "Abagore bafite kimwe cya kane (¼) cy'ibyo musize igihe mudafite abana, ariko igihe mufite abana, abagore banyu bazungura kimwe cya munani (1/8) cy'ibyo musize, nyuma yo gukuramo imirage mwaraze n'imyenda".Qor'an 4:12.
IZUNGURA RYA NYINA W'UWAPFUYE
Nyina w'uwapfuye azungura kimwe cya gatatu (1/3) iyo hujujwe ibintu bitatu(3) bikurikira:
• Kuba ntawe umukomokaho wamuzungura.
• Kuba nta bavandimwe cyangwa bashiki b'uwapfuye bahari.
• Kuba izungura ritari mu gice cyitwa "ALIGHARAWINI" mu yindi nyito cyitwa "UMARIYATAINI" ariryo zungura rihuje ababyeyi b'uwapfuye bombi bari kumwe n'umugore cyangwa umugabo w'uwapfuye. Nyina azungura kimwe cya gatandatu (1/6) igihe uwapfuye asize abamukomokaho bashobora kumuzungura cyangwa akaba asize abavandimwe cyangwa bashiki be. Nyina w'uzungura ahabwa kimwe cya gatatu (1/3) cy'ibisagutse nyuma yo gukuramo indi migabane mu izungura rya "ALIGHARAWINI" mu yindi nyito cyitwa "UMARIYATAINI" ariryo zungura rihuje ababyeyi b'uwapfuye bombi bari kumwe n'umugore cyangwa umugabo w'uwapfuye.
Imigabane y'iryo zungura itangwa mu buryo bukurikira:
-
Iyo uwapfuye asize ababyeyi be bombi hamwe n'umugore we: icyo gihe umugore ahabwa kimwe cya kane(¼ ), Nyina agahabwa kimwe cya gatatu (1/3)cy'ibisigaye, maze ibisagutse bigahabwa se.
-
Iyo uwapfuye asize ababyeyi be bombi hamwe n'umugabo we: icyo gihe umugabo ahabwa kimwe cya kabiri(½), Nyina agahabwa kimwe cya gatatu (1/3)cy'ibisigaye, maze ibisagutse bigahabwa se. Muri iri zungura rivuzwe haruguru,nyina w'uwapfuye yahawe kimwe cya gatatu cy'ibisigaye (1/3) kugira ngo atarenza igeno rya se kandi bombi bari mu rwego rumwe ku wapfuye, no kugirango igitsina gabo kigire igeno ryikubye kabiri iry'igitsina gore.
Allah yaravuze ati:
" N'ababyeyi b'uwapfuye bombi, buri wese ahabwa kimwe cya gatandatu (1/6) cy'ibyo asize, iyo (uwapfuye) asize umwana, naho iyo adasize umwana akazungurwa n'ababyeyi be, nyina ahabwa kimwe cya gatatu (1/3), naho iyo uwapfuye asize abavandimwe, icyo gihe nyina ahabwa kimwe cya gatandatu (1/6) cy'ibyasizwe n'uwapfuye nyuma yo gukuramo imirage yaraze n'imyenda yari afite". Qor'ani 4: 11
IZUNGURA RYA SE W'UWAPFUYE
-
Ise azungura kimwe cya gatandatu(1/6) igihe uwapfuye yasize abamukomokaho b'igitsina bamuzungura nk'umuhungu we,cyangwa umwuzukuru we w'umuhungu kumanuka.
-
Ise azungura umugabane utagenwe (ibisigaye) iyo uwapfuye adasize abamukomokaho bazungura.
-
Ise azungura umugabane ugenwe n'utagenwe icyarimwe,igihe hari abamukomokaho b'igitsina gore bazungura, nk'umukobwa we cyangwa umwuzukuru w'umukobwa ukomoka ku muhungu we,icyo gihe azungura kimwe cya gatandatu (1/6 )nk'umugabane ugenwe n'ibisigaye akabizungura nk'umugabane utagenwe.
-
Iyo uwapfuye asize Se cyangwa Sekuru, icyo gihe abavandimwe bavukana n'uwapfuye ku babyeyi bombi cyangwa bahuje se cyangwa nyina gusa ntibashobora kumuzungura.
IZUNGURA RYA SEKURU
-
Sekuru uzungura ni ubyara Se w'uwapfuye, naho Sekuru ubyara nyina ntabwo amuzungura,izungura rye ni nk'izungura rya Se w'uwapfuye usibye izungura rya "UMARIYATAINI" ariryo zungura rihuje ababyeyi b'uwapfuye bombi bari kumwe n'umugore cyangwa umugabo w'uwapfuye.kuko muri iryo zungura nyina iyo ari kumwe na sekuru w'uwapfuye, afata kimwe cya gatatu (1/3) cy'umutungo wose, naho igihe ari kumwe na Se afata kimwe cya gatatu (1/3) cy'ibisigaye nyuma y'igeno ry'uwo bashakanye.
-
Sekuru w'uwapfuye azungura kimwe cya gatandatu (1/6) igihe uwapfuye asize abamukomokaho bazungura kandi adafite Se.
-
Sekuru w'uwapfuye azungura umugabane utagenwe iyo uwapfuye adasize abamukomokaho bamuzungura kandi adafite Se.
-
Sekuru azungura umugabane ugenwe n'utagenwe icyarimwe, igihe uwapfuye asize abamukomokaho b'igitsina gore bamuzungura nk'umukobwa we cyangwa umukobwa w'umuhungu we.
IZUNGURA RYA NYIRAKURU
Nyirakuru uzungura ni ubyara Nyina w'uwapfuye n'ubyara Se w'uwapfuye, na nyirakuruza kuzamura.
• Ntazungura rya nyirakuru igihe hari nyina w'uwapfuye nk'uko ntazungura rya sekuru ribaho iyo hariho se w'uwapfuye. Umugabane wa nyirakuru na ba nyirakuruza ni kimwe cya gatandatu (1/6) igihe nyina w'uwapfuye atakiriho.
IZUNGURA RY'ABAKOBWA B'UWAPFUYE.
-
Umukobwa yaba umwe cyangwa benshi bazungura umugabane utagenwe igihe bari kumwe na basaza babo,igeno ry'umuhungu ringana n'iry'abakobwa inshuro ebyiri.
-
Umukobwa azungura kimwe cya kabiri (½ ) igihe nta musaza we uhari atanafite undi w'igitsina gore bava inda imwe.
-
Abakobwa babiri cyangwa barenze bazungura bibiri bya gatatu (2/3) igihe ari babiri cyangwa barenze kandi badafite musaza wabo.
Allah yaravuze ati :
" Allah arabategeka ku birebana n'izungura ry'abana banyu ko igeno ry'umwana w'umuhungu ringana n'iry'umukobwa inshuro ebyiri,igihe ari abakobwa gusa kandi barenze babiri,bahabwa bibiri bya gatatu ( 2/3 )by'umutungo wasizwe, naho iyo ari umukobwa umwe wenyine ahabwa kimwe cya kabiri ( ½) )" Qor'ani 4 : 11
IZUNGURA RY'ABAKOBWA B'UMUHUNGU W'UWAPFUYE (ABUZUKURU)
• Umukobwa w'umuhungu w'uwapfuye yaba umwe cyangwa benshi bazungura umugabane utagenwe iyo bari kumwe na musaza wabo.
• Umukobwa w'umuhungu w'uwapfuye azungura kimwe cya kabiri (½) iyo hujuje ibi bikurikira:
- Kuba ari wenyine,kuba ntamusaza we uriho, kuba uwapfuye nta mwana asize yaba umuhungu cyangwa umukobwa.
• Abakobwa b'umuhungu w'uwapfuye babiri cyangwa barenze bazungura bibiri bya gatatu (2/3) iyo hujujwe ibi bikurikira:
-
Kuba ari babiri cyangwa barenze.
-
Kuba nta musaza wabo bafite.
-
Kuba uwapfuye atasize umwana yaba umuhungu cyangwa umukobwa.
• Umukobwa w'umuhungu w'uwapfuye yaba umwe cyangwa benshi bazungura kimwe cya gatandatu ( 1/6) iyo hujujwe ibi bikurikira:
-
Kuba nta musaza wabo uriho.
-
Kuba uwapfuye nta mwana asize uretse umukobwa w'uwapfuye uzungura kimwe cya kabiri (½) kuko ntazungura kimwe cya gatandatu (1/6) keretse ari kumwe nawe (umukobwa w'uwapfuye), kimwe n'umukobwa w'umwuzukuruza ntahabwa kimwe cya gatandatu (1/6) keretse ari kumwe n'umukobwa w'umwuzukuru.
IZUNGURA RYA BASHIKI B'UWAPFUYE BAVUKANA KU BABYEYI BOMBI
• Mushiki we ku babyeyi bombi azungura kimwe cya kabiri(½) igihe hujujwe ibi bikurikira:
-
Kuba ntawundi mukobwa bava inda imwe uhari.
-
Kuba nta musaza we uhari.
-
Kuba uwapfuye adasize Se cyangwa Sekuru.
-
Kuba uwapfuye ntawe umukomokaho umuzungura asize.
• Bashiki b'uwapfuye benshi bazungura bibiri bya gatatu (2/3) igihe hujujwe ibi bikurikira:
-
Kuba abo bashike be ari babiri cyangwa barenze.
-
Kuba uwapfuye ntawe umukomokaho mu bamuzungura asize.
-
Kuba uwapfuye adasize Se cyangwa ba Sekuru.
-
Kuba abo bashiki be badafite musaza wabo.
• Mushiki w'uwapfuye bavukana ku babyeyi bombi yaba umwe cyangwa benshi bazungura umugabane utegenwe iyo bari kumwe na musaza wabo, cyangwa bari kumwe n'umukobwa w'uwapfuye wa muzungura. Allah yaravuze ati:
"Barakubaza ku byerekeye uwapfuye nta mwana nta n'umubyeyi asize, iyo umuntu apfuye adasize umwana ariko afite mushiki we,icyo gihe mushiki we ahabwa kimwe cya kabiri (½) cy'ibyo asize,naho iyo mushiki we ariwe upfuye nta mwana asize, musaza we azungura umutungo we, iyo asize bashiki be babiri bahabwa bibiri bya gatatu (2/3) asize…". Qor'ani 4:176
IZUNGURA RYA BASHIKI B'UWAPFUYE BAHUJE SE.
• Mushiki w'uwapfuye bahuje Se azungura kimwe cya kabiri (½) iyo hujujwe ibi bikurikira:
-
Kuba ntawe bavukana w'igitsina gore.
-
Kuba nta musaza we uhari.
-
Kuba uwapfuye adasize Se cyangwa ba Sekuru.
-
Kuba uwapfuye adasize abamukomokaho bamuzungura.
• Bashiki b'uwapfuye bahuje Se bahabwa bibiri bya gatatu (2/3) iyo hujujwe ibi bikurikira:
-
Kuba ari babiri cyangwa barenze.
-
Kuba nta musaza wabo bafite.
-
Kuba uwapfuye nta Se cyangwa ba Sekuru asize.
-
Kuba uwapfuye nta bamukomokaho bamuzungura asize.
-
Kuba uwapfuye nta bavandimwe bavukana ku babyeyi bombi asize.
• Mushiki w'uwapfuye yaba umwe cyangwa benshi bahuje Se ahabwa kimwe cya gatandatu ( 1/6) iyo hujujwe ibi bikurikira:
-
Kuba uwapfuye yasize mushiki we umwe bahuje ababyeyi bombi wahabwa umugabane wagenwe.
-
Kuba mushiki w'uwapfuye adafite musaza we (uwo nawe yaba ari murumuna w'uwapfuye bahuje Se).
-
Kuba uwapfuye adasize Se cyangwa ba Sekuru.
-
Kuba uwapfuye adasize abamukomokaho bamuzungura.
-
Kuba uwapfuye adasize umuvandimwe yaba umwe cyangwa benshi bahuje ababyeyi bombi.
• Mushiki w'uwapfuye yaba umwe cyangwa benshi bahuje se ahabwa umugabane utagenwe iyo ari kumwe na musaza we cyangwa ari kumwe n'uw'igitsina gore ukomoka kuwapfuye .
IZUNGURA RY'ABAVANDIMWE B'UWAPFUYE BAHUJE NYINA
Abavandimwe b'uwapfuye bahuje nyina,abakobwa n'abahungu bose bahabwa ibingana nta kurutanwa gushingiye ku gitsina. Umuvandimwee w'uwapfuye bahuje Nyina yaba igitsina gabo cyangwa igitsina gore,bahabwa kimwe cya gatandatu( 1/6) iyo hujujwe ibi bikurikira:
-
Kuba uwapfuye adasize abamukomokaho bamuzungura.
-
Kuba uwapfuye adasize Se cyangwa ba Sekuru
-
Kuba uwo muvandimwe we ari we wenyine usigaye.
-
Abavandimwe b'uwapfuye bahuje Nyina baba abahungu cyangwa abakobwa bazungura kimwe cya gatatu (1/3) iyo huhjujwe ibi bikurikira:
-
Kuba ari babiri cyangwa barenze
-
Kuwa uwapfuye adasize umukomokaho wamuzungura.
-
Kuba uwapfuye adasize Se cyangwa ba sekuru.
-
Allah yaravuze ati " Iyo umugabo azungurwa adasize ababyeyi cyangwa abamukomokaho bamuzungura nta n'umugore asize ariko asize umuvandimwe yaba we umukobwa cyangwa umuhungu,icyo gihe ahabwa kimwe cya gatandatu,naho iyo ari barenze umwe bagabana kimwe cya gatatu (1/3),ibyo bikaba nyuma yo kuvanamo imirage yasize araze no kwishyura imyenda" .
Qor'an 4:12


text:
ISOMO RYA MBERE
Ibaruwa ya kabiri
ya Mutagatifu Yohani Intumwa (3 Yh 5-8)
5Nkoramutima yanjye Gayo, ugaragariza ukwemera kwawe mu byo ukorera abavandimwe, ndetse n’abaturutse ahandi. 6Abo ni bo babaye abahamya b’iby’urukundo rwawe mu maso ya Kiliziya. Uzaba ugize neza kandi, nubashakira ibyabafasha mu gukomeza ubutumwa bwabo ku buryo bunyura Imana. 7Koko rero bahagurukijwe no gukorera Kristu, ntibagira icyo bahabwa n’abatamwemera. 8Twebwe rero tugomba gufasha abantu nk’abo, kugira ngo tugaragaze ko dufatanyije kogeza Ukuri.
ZABURI (Zab 112 (111), 1-2, 3-4, 5-6)
Inyik/ Hahirwa umuntu uhimbazwa n’amategeko y’Uhoraho !
Hahirwa umuntu utinya Uhoraho,
agahimbazwa n’amategeko ye !
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ubukungu n’umunezero bibarizwa iwe,
n’ubutungane bwe buhoraho iteka.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
ibintu bye aba abigengana ubutungane.
Nta bwo azigera ahungabana bibaho,
azasiga urwibutso rudasibangana.
IBANGONDIRIMBO RIBANZIRIZA IVANJILI (2 Tes 2, 14)
Alleluya Alleluya.
Imana ibigirishije Inkuru Nziza twamamaza,
iduhamagarira gusangira ikuzo ry’Umwami wacu Yezu Kristu.
Alleluya.
IVANJILI
+ Luka (Lk 18, 1-8)
Muri icyo gihe, 1Yezu acira abigishwa be umugani, abumvisha ko ari ngombwa gusenga iteka batarambirwa. 2Nuko aravuga ati “Mu mugi umwe hari umucamanza utatinyaga Imana, ntiyubahe n’abantu. 3Muri uwo mugi hari n’umupfakazi wazaga kumubwira ati “Nkiranura n’uwo duhora tuburana !” 4Amwirengagiza igihe kirekire. Ageze aho aribwira ati “N’ubwo ndatinya Imana bwose kandi singire uwo nubaha, 5uriya mupfakazi wandembeje ngiye kumucira urubanza rwe rurangire, areke guhora aza kumena umutwe.” 6Nyagasani arongera ati “Nimwumve ibyo uwo mucamanza mubi avuga. 7Imana se ni Yo yarangarana intore zayo, ntizirengere kandi ziyitakambira amanywa n’ijoro ? 8Ndabibabwiye : izabarenganura vuba. Ariko se, igihe Umwana w’umuntu azazira, azasanga hakiri ukwemera ku isi ?”


text:
FATUWA ni iki?
Fatuwa, ni ibibazo birebana n'idini, bitangirwa ibisubizo n'abamenyi b'idini ya ISLAM babifitiye ububasha n'ubushobozi, bifashishije igitabo cy'Imana Qor'ani n'amahame y'Intumwa y'Imana (SUNAT).
فاسألوا أهل الذكر إن كنتم لا تعلمون. سورةالأنبياء 27
"Mujye mubaza abafite ubumenyi kubyo mutazi... Qur'an 21:7
Mukunzi muvandimwe koresha iyo fomu iri hepfo haheruka IBISUBIZO BYA FATUWA kugirango utange ikibazo cyawe. Turabasaba ko mwabaza ikibazo kimwe gusa buri kwohereza, ntimuvange ibibazo byinshi icyarimwe. Ibisubizo by'ibibazo byanyu bisubizwa kabiri (2) buri Cyumweru kubera umubare mwinshi w'ibibazo byanyu twakira, na mbere y'uko ubaza ujye ubanza wifashishe serivisi twabashyiriyeho yo gushakisha ijambo "SEARCH" nk'uko bigaragara hejuru hamwe hari LOGO ya "IJWI RYA ISLAM" munsi yaho gato; cyangwase usome IBISUBIZO BYA FATUWA kuko ibyo ushobora gushaka kubaza byashoboka ko haba n'undi waba warabibajije maze tukamusubiza. kubwibyo turabasaba kugira kwihangana.
Murakoze!!!
Kugirango ubaze ikibazo abamenyi kanda hano hepfo;
Baza Ikibazo


text:
Guverineri w’Amajyepfo arashishikariza abaturage guhuza ubutaka
Guverineri w’intara y’Amajyepfo, Munyentwali Alphonse arashishikariza abaturage bo muri iyi ntara kwitabira gahunda yo guhuriza hamwe ubutaka no guhinga ibihingwa bijyanye n’aho batuye kuko ari byo bizabageza ku iterambere.
Ibi guverineri yabitangarije mu murenge wa Kitabi wo mu karere ka Nyamagabe ubwo yasuraga amakoperative abiri, Inshuti za Nyungwe na Twiteze Imbere Turengera Ibidukikije yo muri uyu murenge akora ibikorwa bijyanye ahanini n’ubukerarugendo.
Guverineri yashimye muri rusange ibikorwa by’aya makoperative anavuga ko n’abandi baturage bo mu ntara y’Amajyepfo muri rusange bakwiye kujya bashaka ikibateza imbere.Bimwe mu bishobora guteza imbere aba baturage ngo harimo guhuriza hamwe ubutaka no kubuhingamo igihingwa kijyanye nabwo.
Ku bijyanye n’ikibazo cyo guhuriza hamwe ubutaka ,Munyantwali yasabye abaturage gushishikarira guhuriza hamwe ubutaka kuko gutatanya ubutaka ari nko gutatanya ingufu,ati “Dukwiye gushyiramo ingufu buri wese akareba ibiherereye iwe kandi yaha agaciro kurusha.â€
Bimwe mu bihingwa byatoranyijwe guhingwa mu ntara y’Amajyepfo harimo imyumbati cyane cyane mu turere twa Ruhango, Nyanza na Kamonyi;hakaba ikawa ndetse n’umuceri.


text:
Kalisa Jean Paul bakundaga kwita Mourinho wari umutoza wungirije mu ikipe ya Musanze FC yashyinguwe kuri uyu wa Gatatu tariki ya 18 Gicurasi 2016 mu irimbi ryo mu Busanza mu Mujyi wa Kigali.
Kalisa yavutse tariki ya 3 Werurwe 1975 avukira mu Karere ka Rwamagana mu Ntara y’Iburasirazuba yitabye Imana tariki ya 17 Gicirasi uyu mwaka azize uburwayi.
Inshuti n’umuryango bagize icyo bavuga kuri nyakwigendera
Yvette mushiki wa Kalisa Jean Paul mu buhamya yatanze yemeje ko mu burwayi bwa nyakwigendera atagaragazaga ko arwaye cyane kuko iteka iyo yamubazaga uko ameze yamubwiraga ko ameze neza.
Yagize ati “Kalisa yari umuntu wihangana cyane mu burwayi bwe kuko iteka twahoraga tuvugana ariko akambwira ko araho ntakibazo kinini afite ndetse ahorana icyizere ko azakira”.
Avuga ko musaza we agiye akimukeneye kuko hari ibyo bari barasezeranye kugeraho bafatanyije ariko agiye batabigezeho.
Rwamanywa waje uhagarariye ishyirahamwe ry’umupira w’amaguru mu Rwanda (FERWAFA” we yavuze ko abasiporutifu (sportifs) bose bifatanyije mu kababaro n’umuryango Kalisa.
Kalisa Jean Paul asize umugore n’abana babiri umuhungu n’umukobwa .